CELEX: 52021PC0722
Language: lv
Date: 2021-11-25
Title: Priekšlikums EIROPAS PARLAMENTA UN PADOMES REGULA, ar ko Regulu (ES) 2015/760 groza attiecībā uz atbilstīgo aktīvu un ieguldījumu tvērumu, portfeļa sastāvu un diversifikācijas prasībām, naudas aizņemšanos un citiem fondu noteikumiem un attiecībā uz prasībām, kas attiecas uz atļauju piešķiršanu Eiropas ilgtermiņa ieguldījumu fondiem, to ieguldījumu politiku un darbības nosacījumiem

EIROPAS KOMISIJA
            Briselē, 25.11.2021
            COM(2021) 722 final
            2021/0377(COD)
            
            Priekšlikums
            EIROPAS PARLAMENTA UN PADOMES REGULA,
            ar ko Regulu (ES) 2015/760 groza attiecībā uz atbilstīgo aktīvu un ieguldījumu tvērumu, portfeļa sastāvu un diversifikācijas prasībām, naudas aizņemšanos un citiem fondu noteikumiem un attiecībā uz prasībām, kas attiecas uz atļauju piešķiršanu Eiropas ilgtermiņa ieguldījumu fondiem, to ieguldījumu politiku un darbības nosacījumiem
            (Dokuments attiecas uz EEZ)
            {SEC(2021) 571 final} - {SWD(2021) 342 final} - {SWD(2021) 343 final}
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Eiropas Parlamenta un Padomes 2015. gada 29. aprīļa Regula (ES) 2015/760 par Eiropas ilgtermiņa ieguldījumu fondiem (“ELTIF regula”) ir Eiropas regulējums attiecībā uz alternatīviem ieguldījumu fondiem (AIF), kas iegulda ilgtermiņa ieguldījumos, piemēram, sociālās un transporta infrastruktūras projektos, nekustamajā īpašumā un MVU. ELTIF regula paredz vienotus noteikumus par ELTIF atļaujas piešķiršanu, ieguldījumu politiku, darbības nosacījumiem un tirdzniecību. 
               
               
                  ELTIF tiesiskā regulējuma mērķis ir atvieglot institucionālo un privāto ieguldītāju ilgtermiņa ieguldījumus šāda veida aktīvos un nodrošināt alternatīvu nebanku finansējuma avotu reālajai ekonomikai. Šāds ilgtermiņa finansējums var atbalstīt Eiropas Savienības ekonomikas attīstību virzībā uz gudru, ilgtspējīgu un integrējošu izaugsmi. 
               
            
            
               Kopš kapitāla tirgu savienības (KTS) pirmā rīcības plāna publicēšanas 2015. gadā ir veikti vairāki pasākumi, lai Eiropas Savienībā attīstītu vairāk ilgtermiņa finansējuma avotu
                  1
               . Tomēr ir kļuvis skaidrs, ka ir vajadzīgi turpmāki politikas pasākumi, lai nodrošinātu, ka vairāk ieguldījumu tiek novirzīti uzņēmumiem, kuriem ir vajadzīgs kapitāls, un ilgtermiņa ieguldījumu projektiem, jo īpaši atveseļošanas laikā pēc Covid-19 pandēmijas. 
            
            
               Šīs pārskatīšanas mērķis ir palielināt ELTIF izmantošanu Eiropas ekonomikas un ieguldītāju labā visā ES. Tas savukārt atbalstītu kapitāla tirgu savienības (KTS) turpmāku attīstību, kuras mērķis ir arī atvieglot ES uzņēmumiem piekļuvi stabilākam, ilgtspējīgākam un daudzveidīgākam ilgtermiņa finansējumam. 
            
            
               Eiropai ir jāveicina gudrāka, ilgtspējīgāka un iekļaujošāka izaugsme, kas rada darbvietas un uzlabo tās globālo konkurētspēju. Šo prioritāti vēl vairāk atbalstīja Komisijas KTS rīcības plāna vidusposma pārskatīšanā
                  2
               , kurā konstatēts, ka ES, salīdzinot ar citām lielākajām ekonomikām, pastāvīgi cieš no ilgtermiņa finansējuma trūkuma MVU. Turklāt Komisijas pārskatītajā KTS rīcības plānā
                  3
                ir skaidri atzīta nepieciešamība turpināt atbalstīt ieguldījumu uzņēmumus, kas finansējumu novirza ilgtermiņa ieguldījumu projektiem
                  4
               . Rīcības plānā Komisija apņēmās pārskatīt ELTIF tiesisko regulējumu
                  5
               .
            
            
               
                  Šī ELTIF attīstīšanas darbība atbilst arī Eiropas zaļajā kursā un jo īpaši ilgtspējīga finansējuma stratēģijā
                     6
                   izvirzītajam mērķim īstenot ilgtspējas mērķus un klimatneitralitātes mērķus ar devumu no visām ekonomikas ieinteresētajām personām, jo īpaši tām, kurām ir nozīme ilgtermiņa finansēšanas stratēģijās. Šī iniciatīva ir arī iespēja nodrošināt, ka ELTIF ieguldījumu stratēģijas un ziņošanas darbības ir saskaņotas ar ES mērķiem klimata un vides jomā
                     7
                  .
               
               
               
                  Kopš sākotnējā ELTIF tiesiskā regulējuma pieņemšanas 2015. gada aprīlī ir izveidoti tikai 57 ELTIF (atbilstoši datiem 2021. gada oktobrī) ar relatīvi nelielu pārvaldīto neto aktīvu apjomu (kopējie pārvaldītie aktīvi tiek lēsti aptuveni 2,4 miljardu EUR apmērā 2021. gadā). Šādi ELTIF, kuriem ir piešķirta atļauja, atrodas tikai četrās dalībvalstīs (Luksemburgā, Francijā, Itālijā un Spānijā), un citās dalībvalstīs nebija vietējo ELTIF.
               
               
                  Lai gan ELTIF joprojām ir salīdzinoši jauns satvars, pieejamie tirgus dati liecina, ka tirgus attīstība nav palielinājusies, kā gaidīts, jo īpaši ņemot vērā Komisijas mērķi veicināt ilgtermiņa finansējumu Savienībā. 
               
               
                  Dažas iepriekš minētā ELTIF tirgus apraksta iezīmes (t. i., neliels fondu skaits, neliels neto aktīvu apjoms, maz jurisdikciju, kurās atrodas ELTIF, portfeļa sastāvs lielā mērā neatbilst konkrētai atbilstīgo ieguldījumu kategorijai) liecina, ka tirgus ir koncentrēts gan ģeogrāfiskā, gan ieguldījumu veida ziņā.
               
               
                  Salīdzinājumā ar alternatīviem ieguldījumu fondiem (AIF) ELTIF satvaram ir zināmas priekšrocības. Pirmkārt, tas ir pilnībā saskaņots Eiropas marķējums finanšu produktiem, kurš ļauj veikt ES mēroga, uz pasi balstītu izplatīšanu gan profesionāliem, gan privātiem ieguldītājiem. Salīdzinājumam – AIF saskaņā ar Direktīvu 2011/61/ES par alternatīvo ieguldījumu fondu pārvaldniekiem (AIFPD) var tirgot tikai profesionāliem ieguldītājiem, savukārt uz AIF tirdzniecību privātiem ieguldītājiem attiecas valsts noteikumi. ELTIF noteikumi dažos gadījumos var arī nodrošināt spēju izturēt tirgus svārstīgumu to slēgtā rakstura un ilgtermiņa orientācijas dēļ, un dažos gadījumos tie var nozīmēt preferenciālu valsts nodokļu režīmu ELTIF ieguldītājiem atkarībā no piemērojamajiem valsts nodokļu tiesību aktiem. ELTIF var būt arī drošāks ceļš ieguldītājiem, kuri ir ieinteresēti privātā kapitāla ieguldījumos, taču tiem ir zemāks riska profils nekā tīriem privātā kapitāla fondiem. 
               
               
                  Pamatojoties uz ELTIF tiesiskā regulējuma darbības izvērtējumu un ieinteresēto personu atsauksmēm, ELTIF priekšrocības mazina ierobežojošie fonda noteikumi un šķēršļi privāto ieguldītāju iekļūšanai tirgū, kuru kopējā ietekme mazina ELTIF tiesiskā regulējuma lietderību, efektivitāti un pievilcību pārvaldniekiem un ieguldītājiem. Šie ierobežojumi ir galvenie iemesli tam, ka ELTIF nespēj būtiski paplašināt darbību un pilnībā izmantot savu potenciālu novirzīt ieguldījumus uz reālo ekonomiku. 
               
               
                  Šajā sakarā ELTIF tiesiskā regulējuma pārskatīšanas mērķis ir paātrināt ELTIF kā ilgtermiņa ieguldījumu fonda struktūras pieņemšanu un uzlabot to pievilcību. Lai šo regulējumu padarītu pievilcīgāku, turpmākā priekšlikumā tiks veiktas mērķtiecīgas izmaiņas fondu noteikumos. Tas jo īpaši nozīmē paplašināt atbilstīgo aktīvu un ieguldījumu tvērumu, pieļaut elastīgākus fondu noteikumus, kas ietver fondu fonda stratēģiju veicināšanu, un samazināt nepamatotus šķēršļus, kas kavē privāto ieguldītāju piekļuvi ELTIF, jo īpaši prasību par sākotnējiem ieguldījumiem 10 000 EUR apmērā un prasību par maksimālo kopējo robežvērtību 10 % apmērā tiem privātajiem ieguldītājiem, kuru finanšu portfeļi ir mazāki par 500 000 EUR. 
               
               
                  Turklāt priekšlikuma mērķis ir padarīt ELTIF struktūru pievilcīgāku, atvieglojot atlasītus fondu noteikumus attiecībā uz ELTIF, ko izplata tikai profesionāliem ieguldītājiem. ELTIF tiesiskā regulējuma pārskatīšana ievieš arī fakultatīvu likviditātes loga mehānismu, lai nodrošinātu papildu likviditāti ELTIF ieguldītājiem un jauniem ieguldītājiem, nepieprasot izņemt līdzekļus no ELTIF kapitāla. Priekšlikuma mērķis ir arī nodrošināt pienācīgus ieguldītāju aizsardzības pasākumus.
               
            
            
               •Saskanība ar pašreizējiem noteikumiem konkrētajā politikas jomā
            
            
               
                  Komisijas pārskatītajā KTS rīcības plānā ir skaidri atzīta nepieciešamība atbalstīt ieguldījumu uzņēmumus, kas finansējumu novirza ilgtermiņa ieguldījumu projektiem. Rīcības plānā Komisija apņēmās pārskatīt ELTIF tiesisko regulējumu.
               
            
         
         
            
               
                  ELTIF tiesiskais regulējums ir cieši saistīts arī ar AIFPD, jo AIFPD veido tiesisko regulējumu, kas reglamentē alternatīvo ieguldījumu fondu (AIF) pārvaldību un tirdzniecību Savienībā. Pēc definīcijas ELTIF ir ES AIF, ko pārvalda alternatīvo ieguldījumu fondu pārvaldnieki (AIFP), kuriem ir piešķirta atļauja saskaņā ar AIFPD. Tādējādi noteikumi, kas piemērojami ELTIF pārvaldniekiem, ir izklāstīti AIFPD un tos reglamentē AIFPD. Ņemot vērā, ka ELTIF regula ir savstarpēji saistīta ar AIFPD regulējumu, ir svarīgi arī atzīmēt, ka papildus šai ELTIF pārskatīšanai Komisija pārskata arī AIFPD. Abi priekšlikumi tika pieņemti vienā un tajā pašā dienā.
               
            
            
               •Saskanība ar citām Savienības politikas jomām
            
            
               
                  ELTIF regulējuma pārskatīšanai ir cieša saikne ar KTS, Eiropas zaļo kursu, Eiropas enerģētikas savienību, digitālo vienoto tirgu un citām Savienības politikas iniciatīvām. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               LESD 114. panta 1. punkts nodrošina juridisko pamatu regulai, ar ko izveido vienotus noteikumus, kuri vērsti uz iekšējā tirgus darbību. Prudenciāli produktu noteikumi nosaka ierobežojumus attiecībā uz riskiem, kas saistīti ar ieguldījumu fondiem, kuri iegulda ilgtermiņa aktīvos. Pēc būtības tie neregulē piekļuvi aktīvu pārvaldības darbībām, bet reglamentē veidu, kādā šādas darbības tiek veiktas, lai nodrošinātu ieguldītāju aizsardzību un finanšu stabilitāti. Tie nostiprina iekšējā tirgus pareizu darbību.
            
            
               Cenšoties sasniegt iekšējā tirgus integritātes mērķi, ar ierosināto tiesību aktu tiks izveidots ELTIF tiesiskais regulējums, lai nodrošinātu, ka uz šādiem fondiem visā ES attiecas konsekventi noteikumi un ka ieguldītāji visā ES tos var identificēt. Ierosinātās regulas mērķis ir izveidot stabilu, bet elastīgu noteikumu kopumu, kas īpaši atbilst attiecīgo ieguldījumu ilgtermiņa būtībai. Turklāt ar ierosinātajiem noteikumiem būtu jānodrošina vienlīdzīgi konkurences apstākļi dažādiem ilgtermiņa ieguldījumu fondu pārvaldniekiem. Tādēļ šis tiesību akta priekšlikums saskaņo visu attiecīgo ieguldījumu fondu tirgus dalībnieku darbības nosacījumus, sniedzot labumu visiem ieguldītājiem un veicinot netraucētu vienotā tirgus darbību finanšu pakalpojumu jomā.
            
            
               Regulas (ES) 2015/760 pārskatīšanas juridiskais pamats ir noteikts 37. pantā. Tajā noteikts, ka pēc tam, kad ir veikta 37. panta 1. punktā minētā pārskatīšana, kurā novērtēta ELTIF tiesiskā regulējuma darbība, un pēc apspriešanās ar EVTI, Komisijai ir jāiesniedz Eiropas Parlamentam un Padomei ziņojums, kurā novērtēts minētās regulas un ELTIF ieguldījums kapitāla tirgu savienības izveidē un ELTIF regulas mērķu sasniegšanā. Attiecīgā gadījumā ziņojumam jāpievieno leģislatīva akta priekšlikums.
            
            
               •Subsidiaritāte
            
            
               Saskaņā ar ELTIF regulu ELTIF ir skaidri atzīti par instrumentu KTS atbalstīšanai un izveidei, nodrošinot reālās ekonomikas ilgtermiņa finansējuma avotu, kas ir pieejams privātiem ieguldītājiem. ELTIF regulas mērķus, proti, nodrošināt vienotas prasības ELTIF ieguldījumiem un darbības nosacījumiem, pilnībā ņemot vērā ELTIF drošību un uzticamību ELTIF pārvaldniekiem, ieguldītājiem un dažādām ieinteresētajām personām, nevar pietiekami labi sasniegt atsevišķās dalībvalstīs. 
            
            
               Tādējādi ELTIF regulas mērķus var labāk sasniegt Savienības līmenī, ņemot vērā to mērogu un ietekmi. Savienībai ir tiesības pieņemt pasākumus saskaņā ar subsidiaritātes principu. Saskaņā ar Līguma par Eiropas Savienību 5. pantā noteikto proporcionalitātes principu ELTIF regulā ir paredzēti vienīgi tādi pasākumi, kas ir vajadzīgi minēto mērķu sasniegšanai.
            
            
               •Proporcionalitāte
            
            
               Attiecībā uz proporcionalitāti priekšlikums nodrošina pienācīgu līdzsvaru starp sabiedrības interesēm un pasākuma izmaksu efektivitāti. Ierosināto noteikumu mērķis ir izveidot vienotu produkta marķējumu, par ko pastāv liela sabiedrības interese un kas veidotu pamatu vienotam, konkurētspējīgam un izmaksu ziņā efektīvam ELTIF tirgum visā Savienībā. Prasības, kas noteiktas dažādām iesaistītajām personām, ir rūpīgi izsvērtas. Kad vien iespējams, prasības ir noteiktas kā minimālie standarti, un regulatīvās prasības ir pielāgotas, lai izvairītos no nevajadzīgiem traucējumiem esošiem uzņēmējdarbības modeļiem. Ierosinātajā regulā jo īpaši ir apvienoti parametri, kas piemēroti ilgtermiņa ieguldījumiem un īpašām ieguldītāju grupām, pilnībā ņemot vērā drošības un uzticēšanās apsvērumus, kas saistīti ar ELTIF apzīmējuma izmantošanu. 
            
            
               Tāpēc priekšlikums paredz vienīgi tos pasākumus, kas ir vajadzīgi, lai panāktu vienotu tiesisko regulējumu attiecībā uz ELTIF. Tajā pašā laikā tiek risināti regulējuma jautājumi, kas varētu ietekmēt marķējuma uzticamību.
            
            
               •Juridiskā instrumenta izvēle
            
            
               Šis priekšlikums ir spēkā esošās ES regulas grozījums. Regula tiek uzskatīta par vispiemērotāko tiesību instrumentu, lai ieviestu vienotas prasības, kas tostarp attieksies uz atbilstīgo aktīvu tvērumu, portfeļa sastāvu, diversifikācijas noteikumiem, atpakaļpirkšanas politiku, kā arī noteikumiem par atļaujas piešķiršanu fondiem, kuri paredz veikt ilgtermiņa ieguldījumus. Šo produkta noteikumu mērķis ir nodrošināt ELTIF efektīvāku darbību. 
            
            
               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaudes
            
            
               
                  Atbilstoši datiem 2021. gada oktobrī atļauja bija piešķirta tikai 57 ELTIF. Šā iemesla dēļ ir svarīgi ELTIF pārskatīšanā izskatīt ieinteresēto personu identificēto jautājumu klāstu, lai veicinātu šo fondu plašāku ieviešanu tirgū.
               
               
                  ELTIF tirgus pašreizējam nepietiekamajam mērogam ir arī ievērojams neizmantots potenciāls tiesiskajā regulējumā, lai efektīvi veicinātu reālo ekonomiku un KTS attīstību. 
               
            
         
         
            
               
                  Plašāka informācija par priekšlikumā konstatētajām problēmām ir sniegta šim priekšlikumam pievienotajā ietekmes novērtējumā par ELTIF regulējuma darbību.
               
            
            
               •Apspriešanās ar ieinteresētajām personām
            
            
               Augsta līmeņa forums kapitāla tirgu savienības jomā 2020. gada jūnijā publicēja galīgo ziņojumu
                  8
                ar 17 ieteikumiem par šķēršļu novēršanu ES kapitāla tirgos, tajā skaitā ieteikumu par ELTIF regulas pārskatīšanu. Saskaņā ar ziņojumu ELTIF tiesiskā regulējuma pārskatīšana ar mērķtiecīgiem grozījumiem varētu paātrināt ieguldītāju iesaistīšanos ar ilgtermiņa ieguldījumu perspektīvu un palielināt ilgtermiņa finansējuma plūsmu uz reālo ekonomiku
                  9
               . 
            
            
               Lai izprastu galvenos iemeslus ELTIF nelielajai izmantošanai visā Savienībā un apkopotu ieinteresēto personu ierosinājumus par ELTIF tiesiskā regulējuma labāku darbību, Komisija savāca un analizēja pieejamos pierādījumus no sabiedriskās apspriešanas, divpusējās sadarbības ar plašu ieinteresēto personu loku un saņemtajām atsauksmēm un nozares pētījumu dokumentu pārskatīšanas. Kopumā ELTIF sabiedriskajā apspriešanā tika saņemtas 54 oficiālas atbildes. 
            
            
               Turklāt ietekmes novērtējumā ir iekļautas un ņemtas vērā atsauksmes no dažādām ieinteresēto personu grupām, tajā skaitā fondu pārvaldniekiem, ieguldītāju pārstāvjiem, valstu kompetentajām iestādēm un plašākas sabiedrības (tajā skaitā privātpersonām).
            
            
               Pamatojoties uz apspriešanos ar nozares pārstāvjiem, fondu pārvaldnieki, šķiet, kopumā piekrīt (ir nelielas atšķirības atkarībā no specializācijas, domicila jurisdikcijas un īstenotās konkrētās ieguldījumu stratēģijas), ka ELTIF galvenās nepilnības ir atbilstīgo aktīvu un ieguldījumu ierobežotais tvērums, kā arī materiālie šķēršļi, ar kuriem ieguldītāji saskaras, piekļūstot ELTIF. 
            
            
               Starp valstu kompetentajām iestādēm (VKI) pastāv plaša vienprātība par galvenajiem jautājumiem, kas jāpārskata (t. i., atbilstīgajiem aktīviem, skaitliskām robežvērtībām, noteikumiem par interešu konfliktiem utt.). Šī vienprātība ir atspoguļota Eiropas Vērtspapīru un tirgu iestādes (EVTI) tehniskajā atzinumā, kas ļoti cieši sakrīt ar ietekmes novērtējumā izklāstītajiem politikas priekšlikumiem. Līdz šim VKI ir plaši atbalstījušas mērķi nodrošināt konsekvenci starp regulējumiem, novēršot nepilnības, pārklāšanos un nekonsekvenci.
            
            
               Atsevišķi ieguldītāju pārstāvji (piemēram, privāto ieguldītāju pārstāvji, institucionālo ieguldītāju pārstāvji, kas darbojas reālo aktīvu jomā, un apdrošināšanas un pensiju fondu apvienību pārstāvji) ir atbalstījuši līdzīgus mērķtiecīgus ELTIF regulējuma uzlabojumus.
            
            
               Atklātā sabiedriskajā apspriešanā vairākas atbildes tika saņemtas ārpus oficiālajiem iesniegšanas kanāliem, un dažas atbildes tika iesniegtas pēc termiņa beigām. Vairākas no šīm atbildēm (vai ex post apspriešanās) iesniedza ELTIF pārvaldnieku pārstāvji.
            
            
               Plašāka informācija par apspriešanos ar ieinteresētajām personām ir sniegta šim priekšlikumam pievienotā ietekmes novērtējuma par ELTIF regulējuma darbību 2. pielikumā.
            
            
               •Ekspertu atzinumu pieprasīšana un izmantošana
            
            
               
                  Atklātā sabiedriskā apspriešana par ELTIF pārskatīšanu bija iespēja visām ieinteresētajām personām (plašai sabiedrībai, dalībvalstīm, EVTI, VKI, finanšu iestādēm, aktīvu pārvaldītājiem, ieguldītājiem u. c.) paust savu viedokli par riskiem un iespējām saistībā ar ELTIF regulējuma pārskatīšanu un nepieciešamību rīkoties. Tā arī iepazīstināja ar virkni iespējamo risinājumu ieinteresēto personu izvirzītajiem jautājumiem. 
               
               
                  Šā ietekmes novērtējuma pamatā galvenokārt ir apspriešanās ar ieinteresētajām personām un papildu dokumentu izpēte, ko veica Komisija. Saskaņā ar labāka regulējuma pamatnostādņu vispārējiem principiem par nepieciešamību veikt uz pierādījumiem balstītus ietekmes novērtējumus Komisija apkopoja pierādījumus no vairākiem avotiem.
               
               
                  Papildus iepriekš minētajiem avotiem Komisija ir veikusi vairākas apspriedes ar: i) Eiropas Vērtspapīru komitejas ekspertu grupu (EGESC) 2020. gada 27. novembrī un 2021. gada 19. jūlijā; ii) EVTI ieguldījumu pārvaldības pakalpojumu pastāvīgo komiteju, vienlaikus pastāvīgi sadarbojoties ar VKI; iii) ieinteresēto personu kolokviju par Eiropas ilgtermiņa ieguldījumu fondiem (ELTIF) “ELTIF – problēmas un iespējas 2020. gadā”, kas notika 2020. gada 4. februārī; iv) ELTIF darbsemināru, ko 2020. gada 7. decembrī organizēja Francijas Aktīvu pārvaldības asociācija; v) ELTIF darbsemināru, ko 2021. gada 2. februārī organizēja Alternatīvo ieguldījumu pārvaldības asociācija, par regulatīvo pieredzi saistībā ar ASV uzņēmējdarbības attīstības sabiedrību darbību un to līdzību ar ELTIF; un vi) ELTIF darbsemināru, ko 2021. gada 27. maijā organizēja EuropeInvest ar privātā kapitāla nozares pārstāvjiem.
               
            
            
               •Ietekmes novērtējums
            
            
               Ietekmes novērtējuma ziņojuma projekts tika iesniegts Regulējuma kontroles padomei (RKP) 2021. gada 11. jūnijā. Regulējuma kontroles padomē uzklausīšana notika 2021. gada 7. jūlijā. Pamatojoties uz papildu informāciju, kas tika sniegta pirms uzklausīšanas, RKP sniedza pozitīvu atzinumu, ņemot vērā ieteikumus par risinājumu labāku definēšanu un analīzi, kā arī datu papildu analīzi un ciešāku uzraudzību. Lai ņemtu vērā RKP piezīmes, Komisija ietekmes novērtējumā iekļāva papildu informāciju un analīzi, tajā skaitā par nesen palielinātu ELTIF izmantošanu. 
            
            
               Ietekmes novērtējuma kopsavilkums un RKP pozitīvais atzinums ir pievienots šim priekšlikumam.
            
            
               •Normatīvā atbilstība un vienkāršošana
            
            
               Iniciatīvas mērķis ir daļēji samazināt tās regulatīvās izmaksas ELTIF pārvaldniekiem un ELTIF, kas saistītas ar ierobežojošiem fondu noteikumiem, un novērst šķēršļus, ar kuriem ieguldītāji saskaras, piekļūstot ELTIF.
            
            
               Kopumā gaidāms, ka ierosinātie ELTIF regulas grozījumi ieviesīs papildu elastību un mazinās slogu fondu pārvaldniekiem, kuri piedāvā profesionālu klientu vajadzībām pielāgotus produktus. Tajā pašā laikā, novēršot šķēršļus, ar kuriem ieguldītāji saskaras, piekļūstot ELTIF (vienlaikus saglabājot ieguldītāju pašreizējo aizsardzību), samazināsies administratīvais slogs un ELTIF kļūs pievilcīgāki gan aktīvu pārvaldītājiem, gan ieguldītājiem.
            
         
         
            
               Tomēr precīzi noteikt, cik lielā mērā vēlamie risinājumi samazinātu regulatīvās izmaksas, būtu sarežģīti vairāku faktoru dēļ. Ņemot vērā ELTIF kopuma ierobežoto apjomu un datu par izmaksām, kas saistītas ar fondiem, konfidencialitāti, Komisijai būtu jāizdara vairāki pieņēmumi un jāekstrapolē ierosināto pasākumu iespējamā ietekme uz izmaksu samazināšanu, pamatojoties uz ierosināto pasākumu kvantitatīvu un kvalitatīvu novērtējumu kopumu. 
            
            
               Turklāt ELTIF ir brīvprātīgs satvars. Aktīvu pārvaldītājiem nav pienākuma izvēlēties ELTIF kā fonda struktūru. Tā vietā aktīvu pārvaldītāji var izvēlēties “piedalīties” ELTIF izveidē. Tie var brīvi izvēlēties izveidot fondu kā standarta AIF saskaņā ar AIFPD vai jebkādu alternatīvu valsts fondu struktūru, vai strukturēt savus ilgtermiņa ieguldījumus, izmantojot citus līdzekļus (piemēram, privātā kapitāla ieguldījumus). Ņemot vērā šo aizstāšanas un izplatīšanas ietekmi, būtu sarežģīti autoritatīvi pamatot vēlamo politikas risinājumu iespējamos vai netiešos izmaksu ietaupījumus ar pietiekamu noturības līmeni.
            
            
               Visbeidzot, atklātajā sabiedriskajā apspriešanā Komisija skaidri jautāja ieinteresētajām personām par izmaksām un slogu, ko rada daži ELTIF tiesiskā regulējuma noteikumi un prasības. Tomēr, neraugoties uz dažādiem mēģinājumiem vākt skaitlisku informāciju par izmaksām un izmaksu ietaupījumiem saistībā ar konkrētām politikas izvēlēm, tika sniegts maz informācijas. To daļēji varētu izskaidrot ar iepriekš minētajiem ELTIF tiesiskā regulējuma ierobežojumiem (ierobežota fondu izlase, nozares nepārredzamība, konfidencialitātes ierobežojumi un ELTIF regulējuma brīvprātīgais raksturs). Tomēr tas netieši norāda, ka atbilstības ELTIF noteikumiem nodrošināšanas izmaksas attiecīgajām ieinteresētajām personām nav tik sasāpējis jautājums kā to ierobežojošais raksturs.
            
            
               •Pamattiesības
            
            
               ELTIF regulā ievērotas pamattiesības un respektēti Eiropas Savienības Pamattiesību hartas principi. ELTIF regulējums tiktu piemērots saskaņā ar minētajām tiesībām un principiem, un mērķtiecīgiem ELTIF regulas grozījumiem nebūtu nekādu seku vai negatīvas ietekmes uz pamattiesību īstenošanu.
            
            
               4.IETEKME UZ BUDŽETU
            
            
               
                  Šis priekšlikums Komisijas budžetu neietekmē.
               
            
            
               5.CITI ELEMENTI
            
            
               •Detalizēts konkrētu priekšlikuma noteikumu skaidrojums
            
            
               
                  Regulas 1. panta 2. punktā atkārtoti uzsvērts ELTIF tiesiskā regulējuma mērķis piesaistīt un novirzīt kapitālu ilgtermiņa projektiem. Šā regulējuma atbilstība Savienības mērķim par gudru, ilgtspējīgu un integrējošu izaugsmi paliek neskarta. Tomēr jaunajā ierosinātajā 1. panta 2. punkta formulējumā vairs nav iekļauta atsauce uz Eiropas ilgtermiņa projektiem, lai stiprinātu atbilstīgo aktīvu plašāku tvērumu, kuriem nav obligāti jāatrodas Savienībā. Ņemot vērā to, ka ELTIF regulējums skaidri atļauj atbilstīgo aktīvu un ieguldījumu atrašanos trešās valstīs, saskaņā ar ELTIF regulā izklāstītajiem nosacījumiem ir svarīgi nodrošināt, ka ELTIF ieguldījumu stratēģijās var īstenot globālas ieguldījumu pilnvaras. Šis precizējums arī nodrošinātu lielāku skaidrību un juridisko noteiktību par ELTIF elastību attiecībā uz ieguldījumu ģeogrāfisko sadalījumu. Šādas “tematiska” sadalījuma stratēģijas var ietvert ieguldījumus vides saglabāšanas vai ilgtspējas projektos trešās valstīs, pētniecības un izstrādes iekārtās vai enerģētikas infrastruktūrā, kas var dot labumu ELTIF ieguldītājiem un ES ilgtermiņa izaugsmei un veicina ELTIF mērķu sasniegšanu. 
               
               
                  Regulas 2. panta 6. punktā iekļauta termina “reālais aktīvs” definīcija, kas ir pārskatīta, lai apzīmētu visus aktīvus, kuriem ir iekšvērtība to būtības un īpašību dēļ. Šīs pārskatīšanas mērķis ir paplašināt to reālo aktīvu ieguldījumu stratēģiju tvērumu, kuras ELTIF pārvaldnieki var īstenot. Šādi reālie aktīvi var nodrošināt naudas plūsmas vai atdevi no ieguldījumiem, piemēram, sociālajā, komunikācijas, vides, enerģētikas vai transporta infrastruktūrā, kā arī izglītībā, veselības aprūpē, labklājības atbalstā vai rūpnieciskās iekārtās vai aprīkojumā, bet tas nav obligāti. Šī “reālo aktīvu” vienkāršotā definīcija nodrošina arī to, ka aktīvu plašākais tvērums var ietvert aktīvus, kurus nevar viegli izteikt skaitliski, piemēram, tādus, kuru pamatā ir diskontēta naudas plūsma vai salīdzināšanas novērtēšanas metode. Turklāt “reālo aktīvu” paplašinātā definīcija nozīmē, ka šādi aktīvi ietver infrastruktūru, intelektuālo īpašumu, kuģus, iekārtas, mašīnas, gaisa kuģus vai ritošo sastāvu, kā arī nekustamo īpašumu, tajā skaitā tiesības, kas piemīt vai saistītas ar tādiem reālajiem aktīviem kā tiesības uz ūdeni, mežu un derīgajiem izrakteņiem. “Reālo aktīvu” definīcijas paplašinātajā tvērumā ietilpst arī ieguldījumi komercīpašumā, izglītībā, konsultēšanā, pētniecībā, sporta vai attīstības iestādēs vai mājokļos, piemēram, vecāka gadagājuma iedzīvotāju vai sociālie mājokļi. Infrastruktūras projektiem to mēroga dēļ var būt vajadzīgs liels kapitāls, kas tiek ieguldīts uz ilgu laiku. Šādi infrastruktūras projekti var ietvert sabiedrisko ēku infrastruktūru, piemēram, skolas, slimnīcas vai cietumus; sociālo infrastruktūru, piemēram, sociālos mājokļus; transporta infrastruktūru, piemēram, ceļus, sabiedriskā transporta sistēmas vai lidostas; energoinfrastruktūru, piemēram, enerģētikas tīklus, projektus saistībā ar klimata pārmaiņu mazināšanu un pielāgošanos tām, spēkstacijas vai cauruļvadus; ūdens apsaimniekošanas infrastruktūru, piemēram, ūdens apgādes sistēmas, notekūdeņu vai apūdeņošanas sistēmas; sakaru infrastruktūru, piemēram, tīklus, un atkritumu apsaimniekošanas infrastruktūru, piemēram, pārstrādes vai savākšanas sistēmas.
               
               
                  Regulas 2. panta 14.a) punktā sniegta “vienkāršas, pārredzamas un standartizētas vērtspapīrošanas” definīcija, atsaucoties uz 2. panta 1) punktu Eiropas Parlamenta un Padomes Regulā (ES) 2017/2402 (2017. gada 12. decembris), ar ko nosaka vispārēju regulējumu vērtspapīrošanai un izveido īpašu satvaru attiecībā uz vienkāršu, pārredzamu un standartizētu vērtspapīrošanu. 
               
               
                  ELTIF regulas 3. panta 3. punkts pārskatīts, lai nodrošinātu, ka informāciju par piešķirtajām vai anulētajām atļaujām un jebkādām izmaiņām informācijā par ELTIF kompetentās iestādes paziņo EVTI reizi mēnesī, nevis reizi ceturksnī. Turklāt 3. panta 3. punkta otrajā daļā precizēts sīkāks ELTIF publiskā reģistra saturs, un tajā būtu jāiekļauj papildu datu lauki papildus ELTIF, kam piešķirta atļauja, ELTIF pārvaldnieku un ELTIF kompetento iestāžu nosaukumiem. Šā elektroniskā centralizētā ELTIF reģistra mērķis ir nodrošināt visa ELTIF ieguldījumu kopuma labāku pamanāmību un ļaut ieguldītājiem, jo īpaši privātajiem ieguldītājiem, iegūt un izvērtēt attiecīgo informāciju par ieguldījumu iespējām, kas pieejamas minēto ieguldītāju dalībvalstī. 
               
            
            
               ELTIF regulas 5. panta 1. un 3. punktā noteiktas dažas izmaiņas, kas atvieglo atļauju piešķiršanu ELTIF un racionalizē to noteikumu nodalīšanu, kuri attiecas uz ELTIF un AIF pārvaldnieka (AIFP) atļauju piešķiršanu. Konkrēti ELTIF regulas 5. panta 3. punktu groza, lai precizētu, ka valsts kompetentā iestāde, kas ir atbildīga par ELTIF atļaujas piešķiršanu, ir vienīgā atbildīgā par ELTIF atļaujas piešķiršanu un nav iesaistīta ES AIFP papildu atļaujas piešķiršanā vai “apstiprināšanā”. Turklāt ir precizēts, ka uz ELTIF atļaujas piešķiršanu nevajadzētu attiecināt ne prasību, ka ELTIF pārvaldību veic AIFP, kura juridiskā adrese ir ELTIF izcelsmes dalībvalstī, ne arī to, ka AIFP veic vai deleģē jebkādas darbības veikšanai ELTIF izcelsmes dalībvalstī.
            
            
               
                  ELTIF regulas 10. panta 1. punktu groza vairākos aspektos. Vispirms 10. panta 1. punkta a) apakšpunkta iii) punktu groza, lai nodrošinātu, ka ELTIF var veikt mazākuma kolektīvos ieguldījumus ieguldījumu iespējās, kas varētu piesaistīt pieticīgākus ieguldījumu projektu virzītājus, nevis veikt ieguldījumus ar meitasuzņēmumu, “kurā ir vairākuma īpašumtiesības”, starpniecību vai tajos. Panta d) punktu groza, lai atvieglotu iespēju ELTIF īstenot fondu fonda ieguldījumu stratēģijas un ieguldīt ES AIF – papildus ES AIFP pārvaldītajiem ELTIF, EuVECA un EuSEF –, ja šie ELTIF, EuVECA, EuSEF, PVKIU un ES AIF veic atbilstīgus ieguldījumus. Šai caurskatāmības pieejai būtu jānodrošina piesardzība fondu fonda stratēģijās, savukārt attiecīgā ELTIF un citu kolektīvo ieguldījumu uzņēmumu aktīvi ir jāapvieno 13. pantā un 16. panta 1. punktā noteikto ierobežojumu nolūkā.
               
               
                  ELTIF regulas 10. panta 1. punkta e) apakšpunkts atļauj ieguldījumus reālos aktīvos un nodrošina, ka šādu ELTIF ieguldījumi neaprobežojas tikai ar īpašumtiesību veidiem, ko rada tieša līdzdalība vai netieša līdzdalība ar kvalificētu portfeļuzņēmumu starpniecību individuālos reālos aktīvos. Saskaņā ar pārskatītajiem noteikumiem ELTIF var ieguldīt reālos aktīvos, ja šādu aktīvu minimālā ieguldījumu vērtība ir vismaz 1 000 000 EUR, un vairs nav nepieciešams, lai reālie aktīvi piederētu tieši vai izmantojot “netiešo līdzdalību ar kvalificētu portfeļuzņēmumu starpniecību”. Šīs izmaiņas ļautu aptvert plašu potenciālo reālo aktīvu ieguldījumu stratēģiju klāstu. Robežvērtības pazemināšana arī veicinātu ELTIF pārvaldnieku elastību, jo tā ir standarta tirgus prakse, ka liela portfeļa atsevišķu reālo aktīvu vērtība ir daudz mazāka par 10 000 000 EUR. Citādi īpaši tiktu ietekmēti portfeļi, kas jau kādu laiku ir darbojušies, ņemot vērā to, ka dažu aktīvu vērtība atjaunojamo energoresursu enerģijas telpā (piemēram, saules enerģijas paneļi vai vējturbīnu lāpstiņas) parasti samazinās dzīves cikla laikā. Atsevišķu reālo aktīvu minimālās vērtības pazemināšanas mērķis ir arī nodrošināt, ka aktīvu pārvaldītājiem tiek nodrošināta piekļuve lieliem portfeļiem neatkarīgi no to atsevišķo reālo aktīvu vērtības, kas veido šos lielos portfeļus, un ka portfelis ir daudzveidīgāks un tādējādi tam ir mazāk risku.
               
               
                  Regulas 10. panta 1. punkta f) apakšpunkts ir grozīts, lai precizētu atbilstīgās vērtspapīrošanas tvērumu, kas ietver četru kategoriju vērtspapīrošanu: mājokļa kredīti, kas nodrošināti ar vienu vai vairākām mājokļa nekustamā īpašuma hipotēkām (t. i., ar mājokļu hipotēkām nodrošināti vērtspapīri); komercaizdevumi, kas nodrošināti ar vienu vai vairākām komerciālā nekustamā īpašuma hipotēkām; aizdevumi uzņēmumiem (tajā skaitā aizdevumi maziem un vidējiem uzņēmumiem); un pircēju un pasūtītāju parādi vai citi pamatā esoši riska darījumi, kurus iniciators uzskata par atsevišķu aktīvu veidu, ar noteikumu, ka ieņēmumi no šo pircēju un pasūtītāju parādu vai citu pamatā esošo riska darījumu vērtspapīrošanas tiek izmantoti ilgtermiņa ieguldījumu finansēšanai vai refinansēšanai. Šie noteikumi ļautu paplašināt ELTIF atbilstīgo aktīvu apjomu un tvērumu un savukārt padarītu ELTIF tiesisko regulējumu pievilcīgāku aktīvu pārvaldītājiem un ieguldītājiem. 
               
               
                  Regulas 11. panta 1. punktu groza, lai racionalizētu jēdzienu “kvalificēts portfeļuzņēmums”. Regulas 11. panta 1. punkta b) apakšpunktu groza arī, lai biržas sarakstā iekļautiem kvalificētiem portfeļuzņēmumiem tirgus kapitalizācijas robežvērtību no 500 miljoniem EUR paaugstinātu līdz 1 miljardam EUR un nodrošinātu, ka tirgus kapitalizācijas robežvērtība tiek piemērota tikai sākotnējo ieguldījumu veikšanas laikā.
               
               
                  Regulas 12. pantu groza divos aspektos. Vispirms 1. punktā minēto interešu konflikta noteikumu darbības joma ietver atsauces uz ES AIF, kurus var pārvaldīt ELTIF pārvaldnieks. Savukārt 2. punkta mērķis ir nodrošināt, lai ELTIF pārvaldnieki un ar tiem saistītās struktūras, kas pieder vienai un tai pašai grupai, un to darbinieki varētu ieguldīt šajā ELTIF un vienā un tajā pašā aktīvā. Šādi kolektīvie ieguldījumi var būt nepieciešama daļa no AIF pārvaldnieku īstenotajām kolektīvo ieguldījumu stratēģijām, un dažos gadījumos tie var būt nozares standarta prakse. Saskaņā ar 12. panta 2. punktu pārvaldnieka un tā saistīto struktūru, kas pieder pie tās pašas grupas kopā ar šo ELTIF pārvaldnieku, un to darbinieku kolektīvie ieguldījumi ir atļauti tikai tad, ja ELTIF pārvaldnieks ir ieviesis organizatoriskus un administratīvus pasākumus, lai identificētu, novērstu, pārvaldītu un uzraudzītu interešu konfliktus, un ar nosacījumu, ka šādi interešu konflikti tiek pienācīgi atklāti. Šo papildu prasību mērķis ir nodrošināt nepieciešamo ieguldītāju aizsardzību un tirgus integritāti.
               
               
                  Pašlaik 13. pantā noteikts, ka atbilstīgo aktīvu un ieguldījumu minimālai robežvērtībai jābūt 70 % apmērā. Turklāt 13. pantā noteiktas portfeļa sastāva un diversifikācijas prasības. ELTIF diversifikācijas prasības ir ļoti detalizētas, un attiecībā uz ieguldījumiem aizdevumos, ikvienam reālam aktīvam un citiem ieguldījumu fondiem tiek noteikta standarta 10 % ieguldījumu prasība. Lai veicinātu ELTIF pievilcību aktīvu pārvaldītājiem, 13. panta 1. punkta grozījums samazina ELTIF atbilstīgo ieguldījumu aktīvu robežvērtību līdz 60 %. Šīs robežvērtības samazināšana uzlabotu ELTIF pamatā esošo portfeļu likviditātes profilu un veicinātu aktīvu pārvaldītāju elastību savu ieguldījumu stratēģiju īstenošanā. 
               
            
         
         
            
               
                  Regulas 13. panta 2. punkta a) līdz c) apakšpunkts palielina līdz 20 % maksimālos privāto ELTIF riska darījumus ar instrumentiem, ko emitējis viens kvalificēts portfeļuzņēmums, vai ar aizdevumiem, kas piešķirti vienam kvalificētam portfeļuzņēmumam. Turklāt 20 % robežvērtība ir noteikta arī tiem ELTIF, kurus var tirgot privātiem ieguldītājiem, lai veiktu ieguldījumus vienā ELTIF, EuVECA, EuSEF vai ES AIF, ko pārvalda ES AIFP, un kuri ir atbilstīgi ieguldījumu veikšanai saskaņā ar ELTIF regulas 10. panta 1. punktu. Attiecībā uz 9. panta 1. punkta b) apakšpunktā minētajiem aktīviem, ko emitējusi viena struktūra, robežvērtība ir divkāršota līdz 10 %. 
               
               
                  Lai nodrošinātu privātu ELTIF riska darījumu kalibrēšanu saistībā ar vienkāršu, pārredzamu un standartizētu vērtspapīrošanu, jaunajā 3.a punktā ir noteikts, ka vienkāršas, pārredzamas un standartizētas vērtspapīrošanas kopējā vērtība nedrīkst pārsniegt 20 % no ELTIF kapitāla vērtības. Kopējam ELTIF darījuma partnera riskam ārpusbiržas atvasinājumu darījumos, līgumos par aktīvu pārdošanu ar atpirkšanu vai līgumos par aktīvu pirkšanu ar atpārdošanu nebūtu jāpārsniedz 10 % no ELTIF kapitāla vērtības. Regulas 13. panta 5. punktu svītro, ņemot vērā palielinātos riska darījumu limitus privātiem ELTIF. Svarīgi ir tas, ka 13. panta jaunajā 8. punktā precizēts, ka 2. līdz 4. punktā noteiktās ieguldījumu robežvērtības nebūtu jāpiemēro, ja ELTIF tiek tirgoti tikai profesionāliem ieguldītājiem.
               
               
                  Regulas 15. panta 1. punktā precizēts, ka ELTIF nedrīkst iegūt vairāk kā 30 % ieguldījumu apliecību vai daļu no viena ELTIF, EuVECA, EuSEF vai ES AIF, ko pārvalda ES AIFP, kurš ir atbilstīgs saskaņā ar 10. panta 1. punkta d) apakšpunktu. Šā panta 2. punktā precizēts, ka koncentrācijas limitus nedrīkst piemērot, ja ELTIF tiek tirgoti tikai profesionāliem ieguldītājiem.
               
               
                  Regulas 16. panta mērķis ir dot iespēju ELTIF, kurus var tirgot privātiem ieguldītājiem, palielināt naudas aizņēmumus līdz 50 % no ELTIF robežvērtības. Turpretī tiem ELTIF, kurus tirgo tikai profesionāliem ieguldītājiem, būtu atļauts piesaistīt līdz 100 % no ELTIF kapitāla vērtības. Priekšlikuma mērķis ir arī nodrošināt papildu elastību ar valūtu saistītajos noteikumos un paplašināt ELTIF iespēju slēgt līgumus valūtā, kas nav pamatvalūta, ja šādu valūtas riska darījumu riski ir ierobežoti vai ja var citādi pierādīt, ka aizņēmums citā valūtā ELTIF nepakļauj būtiskiem valūtas riskiem. Regulas 16. panta 1. punkta e) apakšpunktā svītro 30 % apgrūtinājuma prasību, un tiek precizēts, ka aktīvu apgrūtināšana ir atļauta, ja tiek mēģināts īstenot aizņemšanās stratēģiju. Ar jaunu 16. panta 1.a punktu ievieš precizējumu, ka minētās aizņēmumu vienošanās, uz kurām pilnībā attiecas ieguldītāju kapitāla saistības, nebūtu uzskatāmas par aizņēmumiem. Šis noteikums nodrošinātu aktīvu pārvaldītājiem papildu elastību piesaistīto līdzekļu izmantošanā. Lai nodrošinātu augstākus ieguldītāju aizsardzības pasākumus, 16. panta pārskatītajā 2. punktā ELTIF pārvaldniekiem pieprasīts sniegt detalizētu izklāstu par ELTIF aizņemšanās stratēģiju un limitiem. Šīs prasības mērķis ir arī likt ELTIF pārvaldniekiem izklāstīt, kā tieši aizņēmumi palīdzētu īstenot ELTIF stratēģiju un mazināt ar aizņēmumiem, valūtu un ilgumu saistītos riskus.
               
               
                  Ar atpakaļpirkšanu saistītos noteikumus 18. panta 7. punktā groza, lai EVTI varētu izstrādāt regulatīvo tehnisko standartu projektu, kurā būtu sīkāk precizēti atpakaļpirkšanas apstākļi 2. punktā minētos ierobežotos apstākļos. Šāda atpakaļpirkšana varētu ietvert gadījumus, kad kompetentajām iestādēm sniedzamās informācijas minimums un atpakaļpirkšanas kritēriji un procentuālā daļa ļautu ELTIF nodrošināt ierobežotu atpakaļpirkšanu, pamatojoties uz ELTIF paredzamajām naudas plūsmām un saistībām. Turklāt EVTI būtu jāizstrādā regulatīvo tehnisko standartu projekts, kurā precizēta informācija, kas ELTIF ir jāatklāj ieguldītājiem.
               
               
                  Regulas 19. pants ļautu, bet nepieprasītu ELTIF pārvaldniekiem ELTIF nolikumā vai dibināšanas dokumentos iekļaut iespēju izmantot fakultatīvu likviditātes loga mehānismu. Šā otrreizējā tirgus likviditātes mehānisma mērķis ir pirms ELTIF darbības beigām nodrošināt ELTIF izejošo ieguldītāju ELTIF ieguldījumu apliecību vai daļu pārveduma pieprasījumu pilnīgu vai daļēju saskaņošanu ar jaunu ieguldītāju parakstīšanās pieprasījumiem. Pārveduma un parakstīšanās pieprasījumu saskaņošanu var veikt, ja ir izpildīti vairāki kumulatīvi nosacījumi. Jo īpaši ELTIF pārvaldniekam būtu vajadzīga noteikta politika attiecībā uz šādu fakultatīvu likviditātes mehānismu, un šajā politikā būtu jānorāda šāda informācija: pārveduma process gan izejošiem, gan parakstošiem ieguldītājiem, fonda pārvaldnieka vai fonda administratora loma, piemērojamais laika logs, izpildes cena, proporcionālas pārdales nosacījumi, informācijas atklāšanas prasības un piemērojamās nodevas, izmaksas un maksājumi. Ir ļoti svarīgi, lai šāds fakultatīvs likviditātes mehānisms nodrošinātu taisnīgu attieksmi pret ieguldītājiem un sniegtu pietiekamas iespējas ELTIF pārvaldniekam uzraudzīt ELTIF likviditātes risku.
               
               
                  Regulas 21. panta 1. punktā groza noteikumus par ELTIF aktīvu realizāciju, pieprasot, lai ELTIF pārvaldnieks informētu valsts kompetento iestādi par aktīvu secīgu realizāciju atpakaļpirkšanai, ko veic ieguldītāji. Atsevišķs ELTIF kompetentās iestādes pieprasījums radītu ELTIF pienākumu iesniegt kompetentajai iestādei detalizētu grafiku secīgai aktīvu realizācijai.
               
               
                  Regulas 26. pantā pieprasīts tāda ELTIF pārvaldniekam, kura ieguldījumu apliecības vai daļas ir paredzēts tirgot privātiem ieguldītājiem, – katrā dalībvalstī, kurā tirgo ELTIF, – izveidot sistēmas, lai veiktu parakstīšanos, veiktu maksājumus ieguldījumu apliecību vai daļu turētājiem, izpirktu vai atpakaļpirktu ieguldījumu apliecības vai daļas, kā arī darītu pieejamu informāciju, kuru ELTIF un tā pārvaldniekam ir pienākums sniegt. Šos noteikumus par ieguldītāju sistēmām svītro, lai atvieglotu ELTIF tirdzniecību, jo īpaši pārrobežu tirdzniecību, veidā, kas atbilst ES acquis. Regulas 26. panta svītrošanas mērķis ir arī nodrošināt, ka ELTIF tirdzniecība var notikt, nepiemērojot ELTIF pārvaldniekiem prasību izveidot “sistēmas”, kas dažkārt tiek interpretētas kā fiziskas sistēmas vai atsevišķas IT, ar personālu saistītas vai administratīvas vienošanās vai prasības.
               
               
                  Regulas 28. panta 1. punkta mērķis ir novērst ELTIF regulā un Finanšu instrumentu tirgu direktīvā (FITD II) minētā piemērotības novērtējuma daļējo dublēšanos. Šajā nolūkā 28. panta 1. punktā un 30. panta 1. punktā ir savstarpēja atsauce uz ELTIF pārvaldnieku un izplatītāju pienākumu, tieši piedāvājot vai izvietojot ELTIF, veikt piemērotības novērtējumu saskaņā ar FITD II noteikumiem. Šī ELTIF piemērotības pārbaudes saskaņošana ar FITD II ir svarīga saistībā ar ierosinājumu svītrot 30. panta 3. punkta pirmo daļu, kas ietver sākotnējo minimālo ieguldījumu prasību 10 000 EUR apmērā un kopējo robežvērtību 10 % apmērā privāto ieguldītāju finanšu portfeļiem. Priekšlikuma mērķis ir atcelt šīs prasības, t. i., minimālo ieguldījumu 10 000 EUR apmērā (“ieejas biļeti”) un riska darījumu robežvērtību 10 % apmērā privātajiem ieguldītājiem, kuru finanšu portfeļi ir mazāki par 500 000 EUR. Tas ir tāpēc, ka šādas prasības rada nepamatotus šķēršļus, kas privātajiem ieguldītājiem liedz piekļūt ELTIF, un ka šādas robežvērtības vairumā gadījumu ir izrādījušās apgrūtinošas, atturošas un neefektīvas. 
               
               
                  Regulas 30. panta 4. punkta mērķis ir precizēt vienlīdzīgas attieksmes principa piemērošanu, ko piemēro attiecīgajā ELTIF kategorijā vai kategorijās. Regulas 30. panta 6. punkta mērķis ir nodrošināt, ka divu nedēļu atteikuma termiņš attiecas tikai uz privātajiem ieguldītājiem un ka tas var būt spēkā tikai divu nedēļu laikā pēc saistību vai parakstīšanās līguma spēkā stāšanās dienas.
               
               
                  Regulas 37. panta 1. punktu groza, lai paplašinātu ELTIF tiesiskā regulējuma jaunās pārskatīšanas nosacījumus. Šāda pārskatīšana varētu sākties piecu gadu laikā pēc ELTIF regulas stāšanās spēkā, un tai būtu jāaptver plašāks fonda noteikumu kopums, nekā sākotnēji paredzēts 37. pantā. Šīs regulas darbības visaptverošs novērtējums tiks veikts piecus gadus pēc tās piemērošanas sākuma. Pārskatītās pārskatīšanas klauzulas darbības joma ir paplašināta, lai aptvertu galveno fondu noteikumu darbību un piemērošanu un šo noteikumu ietekmi uz ELTIF pārvaldniekiem un ieguldītājiem. Lai pārskatītu ELTIF tiesisko regulējumu, būtu jāapspriežas ar EVTI.
               
               
            
            
               2021/0377 (COD)
            
            
               Priekšlikums
            
            
               EIROPAS PARLAMENTA UN PADOMES REGULA,
            
            
               ar ko Regulu (ES) 2015/760 groza attiecībā uz atbilstīgo aktīvu un ieguldījumu tvērumu, portfeļa sastāvu un diversifikācijas prasībām, naudas aizņemšanos un citiem fondu noteikumiem un attiecībā uz prasībām, kas attiecas uz atļauju piešķiršanu Eiropas ilgtermiņa ieguldījumu fondiem, to ieguldījumu politiku un darbības nosacījumiem
            
            
               (Dokuments attiecas uz EEZ)
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 114. pantu,
            
            
               ņemot vērā Eiropas Komisijas priekšlikumu,
            
         
         
            
               pēc leģislatīvā akta projekta nosūtīšanas dalībvalstu parlamentiem,
            
            
               ņemot vērā Eiropas Ekonomikas un sociālo lietu komitejas atzinumu
                  10
               ,
            
            
               saskaņā ar parasto likumdošanas procedūru,
            
            
               tā kā:
            
            
               (1)Kopš Eiropas Parlamenta un Padomes Regulas (ES) 2015/760
                  11
                pieņemšanas ir piešķirtas atļaujas tikai dažiem Eiropas ilgtermiņa ieguldījumu fondiem (ELTIF). Šo fondu neto aktīvu kopējais apjoms 2021. gadā tika lēsts aptuveni 2 400 000 000 EUR apmērā.
            
            
               (2)Pieejamie tirgus dati liecina, ka ELTIF segmenta attīstība nav palielinājusies, kā gaidīts, neraugoties uz to, ka Savienība pievērš uzmanību ilgtermiņa finansējuma veicināšanai Savienībā. 
            
            
               (3)Dažas ELTIF tirgus iezīmes, tajā skaitā nelielais fondu skaits, nelielais neto aktīvu apjoms, nelielais to jurisdikciju skaits, kurās atrodas ELTIF, un portfeļa sastāvs, kas neatbilst konkrētām atbilstīgo ieguldījumu kategorijām, liecina, ka minētais tirgus ir koncentrēts gan ģeogrāfiskā, gan ieguldījumu veida ziņā. Tādēļ ir jāpārskata ELTIF tiesiskā regulējuma darbība, lai nodrošinātu, ka vairāk ieguldījumu tiek novirzīti uzņēmumiem, kuriem vajadzīgs kapitāls, un ilgtermiņa ieguldījumu projektiem. 
            
            
               (4)ELTIF ir potenciāls veicināt ilgtermiņa ieguldījumus reālajā ekonomikā. Ilgtermiņa ieguldījumi trešās valstīs īstenotos projektos, šo valstu uzņēmumos un infrastruktūras projektos var piesaistīt kapitālu ELTIF un tādējādi radīt ieguvumus Savienības ekonomikai. Šādi ieguvumi var rasties dažādos veidos, tajā skaitā ar ieguldījumiem, kas veicina pierobežas reģionu attīstību, uzlabo tirdzniecisko, finansiālo un tehnoloģisko sadarbību un veicina ieguldījumus vides un ilgtspējīgas enerģijas projektos. Ieguldījumi trešo valstu kvalificētos uzņēmumos un atbilstīgos aktīvos var sniegt būtiskus ieguvumus ieguldītājiem un ELTIF pārvaldniekiem, kā arī šādu trešo valstu ekonomikai, infrastruktūrai, klimata un vides ilgtspējai un iedzīvotājiem. Tāpēc būtu jāatļauj, ka lielākā daļa šādu aktīvu un ieguldījumu vai šādu aktīvu un ieguldījumu galvenie ieņēmumi vai peļņa atrodas trešā valstī.
            
            
               (5)ELTIF noteikumi ir gandrīz identiski gan profesionāliem, gan privātiem ieguldītājiem, tajā skaitā noteikumi par piesaistīto līdzekļu izmantošanu, aktīvu diversifikāciju un portfeļu sastāvu, koncentrācijas limitiem un atbilstīgo aktīvu un ieguldījumu limitiem. Tomēr abu veidu ieguldītājiem ir atšķirīgi termiņi, riska pielaides un ieguldījumu vajadzības. Sakarā ar šiem gandrīz identiskiem noteikumiem un no tiem izrietošo lielo administratīvo slogu un ar tiem saistītajām izmaksām ELTIF, kas paredzēti profesionāliem ieguldītājiem, aktīvu pārvaldītāji atturas piedāvāt šādiem ieguldītājiem pielāgotus produktus. Profesionāliem ieguldītājiem ir augstāks riska pieļaujamais līmenis nekā privātiem ieguldītājiem, un to rakstura un darbības dēļ tiem var būt atšķirīgs termiņš un atdeves mērķi. Tādēļ ir lietderīgi paredzēt īpašus noteikumus ELTIF, kurus paredzēts tirgot profesionāliem ieguldītājiem, jo īpaši attiecībā uz attiecīgā portfeļa diversifikāciju un sastāvu, atbilstīgo aktīvu minimālo robežvērtību, koncentrācijas limitiem un naudas aizņemšanos.
            
            
               (6)Ir jāpalielina aktīvu pārvaldītāju elastīgums attiecībā uz ieguldījumiem plašās reālo aktīvu kategorijās. Tāpēc tieša vai netieša līdzdalība reālos aktīvos būtu jāuzskata par atbilstošu aktīvu kategoriju ar noteikumu, ka minētajiem reālajiem aktīviem vērtība piemīt to rakstura vai būtības dēļ. Šādi reālie aktīvi ietver nekustamo īpašumu, komunikācijas, vides, enerģētikas vai transporta infrastruktūru, sociālo infrastruktūru, tajā skaitā veco ļaužu pansionātus vai slimnīcas, kā arī izglītības, veselības un labklājības atbalsta vai rūpniecības objektu infrastruktūru, iekārtas un citus aktīvus, tajā skaitā intelektuālo īpašumu, kuģus, iekārtas, mašīnas, gaisa kuģus vai ritošo sastāvu un nekustamo īpašumu. 
            
            
               (7)Ieguldījumi komercīpašumā, izglītības, pētniecības, sporta vai attīstības objektos vai iekārtās, vai mājokļos, tajā skaitā vecāka gadagājuma iemītnieku vai sociālos mājokļos, arī būtu jāuzskata par atbilstīgiem aktīviem, ņemot vērā šādu aktīvu spēju veicināt gudras, ilgtspējīgas un iekļaujošas izaugsmes mērķu sasniegšanu. Lai nodrošinātu reālas ieguldījumu stratēģijas jomās, kurās tiešie ieguldījumi reālos aktīvos nav iespējami vai nav ekonomiski izdevīgi, atbilstīgiem ieguldījumiem reālos aktīvos būtu jāietver arī ieguldījumi tiesībās uz ūdeni, meža tiesībās, apbūves tiesībās un tiesībās iegūt izrakteņus.
            
            
               (8)Lai veicinātu ieguldījumu pārskatatbildību un nodrošinātu pienācīgu informācijas atklāšanu par ieguldījumu stratēģijas ietekmi, ieguldījumi nekustamajā īpašumā būtu jādokumentē, tajā skaitā tas, cik lielā mērā reālie aktīvi ir neatņemama daļa vai papildelements ilgtermiņa ieguldījumu projektā, kas veicina Savienības gudras, ilgtspējīgas un iekļaujošas izaugsmes mērķa sasniegšanu.
            
            
               (9)Ir jāpalielina ELTIF pievilcīgums aktīvu pārvaldītājiem un jāpaplašina ELTIF pārvaldniekiem pieejamo ieguldījumu stratēģiju klāsts, tādējādi izvairoties no ELTIF aktīvu atbilstības un ieguldījumu darbību tvēruma nepamatotas ierobežošanas. Reālo aktīvu atbilstībai nevajadzētu būt atkarīgai no to rakstura un mērķa vai no informācijas atklāšanas un nosacījumiem vides, ilgtspējas vai sociālajā un pārvaldības jomā, uz kuriem jau attiecas Eiropas Parlamenta un Padomes Regula (ES) 2019/2088
                  12
                un Eiropas Parlamenta un Padomes Regula (ES) 2020/852
                  13
               . 
            
            
               (10)Ir jāpaplašina atbilstīgo aktīvu tvērums un jāveicina ELTIF ieguldījumi vērtspapīros aktīvos. Tāpēc būtu jāprecizē, ka gadījumos, kad pamatā esošos aktīvus veido ilgtermiņa riska darījumi, atbilstīgajiem ieguldījumu aktīviem būtu jāietver arī vienkārša, pārredzama un standartizēta (VPS) vērtspapīrošana, kā minēts Eiropas Parlamenta un Padomes Regulas (ES) 2017/2402
                  14
                18. pantā. Minētie ilgtermiņa riska darījumi ietver tādu mājokļa aizdevumu vērtspapīrošanu, kas ir nodrošināti ar vienu vai vairākām mājokļa nekustamā īpašuma hipotēkām (ar mājokļu hipotēkām nodrošināti vērtspapīri), komercaizdevumus, kas nodrošināti ar vienu vai vairākām komerciālā nekustamā īpašuma hipotēkām, korporatīvos aizdevumus, tajā skaitā aizdevumus, kas piešķirti maziem un vidējiem uzņēmumiem (MVU), un pircēju un pasūtītāju parādus vai citus pamatā esošus riska darījumus, kurus iniciators uzskata par atsevišķu aktīvu veidu, ar noteikumu, ka ieņēmumi no šo pircēju un pasūtītāju parādu vai citu pamatā esošo riska darījumu vērtspapīrošanas tiek izmantoti ilgtermiņa ieguldījumu finansēšanai vai refinansēšanai.
            
            
               (11)Lai uzlabotu ieguldītāju piekļuvi aktuālākai un pilnīgākai informācijai par ELTIF tirgu, ir jāpalielina Regulas (ES) 2015/760 3. panta 3. punkta otrajā daļā minētā centralizētā publiskā reģistra (“ELTIF reģistrs”) granularitāte un savlaicīgums. Tāpēc ELTIF reģistrā būtu jāiekļauj papildu informācija papildus informācijai, kas jau ir ietverta minētajā reģistrā, tajā skaitā, ja pieejams, juridiskās personas identifikators (“LEI”) un ELTIF valsts koda identifikators, ELTIF pārvaldnieka nosaukums, adrese un LEI, ELTIF un katras atsevišķās daļas vai ieguldījumu apliecības kategorijas starptautisko vērtspapīru identifikācijas numuru (“ISIN”) kodi, ELTIF kompetentā iestāde un minētā ELTIF izcelsmes dalībvalsts, dalībvalstis, kurās ELTIF tiek tirgots, un tas, vai ELTIF var tirgot privātiem ieguldītājiem vai var tirgot tikai profesionāliem ieguldītājiem, ELTIF atļaujas piešķiršanas datums un datums, kurā ir sākta ELTIF tirdzniecība. Turklāt, lai ELTIF ieguldītāji varētu analizēt un salīdzināt esošos ELTIF, ELTIF reģistrā būtu jāiekļauj atjauninātas saites uz ELTIF dokumentāciju, tajā skaitā uz attiecīgā ELTIF nolikumu vai dibināšanas dokumentiem, gada pārskatiem, prospektu un, ja pieejams, pamatinformācijas dokumentu, kas sagatavots saskaņā ar Eiropas Parlamenta un Padomes Regulu (ES) Nr. 1286/2014
                  15
               . Lai nodrošinātu ELTIF reģistra aktualitāti, ir lietderīgi prasīt kompetentajām iestādēm reizi mēnesī paziņot EVTI par jebkādām izmaiņām informācijā par ELTIF, tajā skaitā par atļaujām un šādu atļauju anulēšanu.
            
            
               (12)Konkrētus ELTIF ieguldījumus var veikt, piedaloties starpniekstruktūrām, tajā skaitā īpašam nolūkam dibinātām sabiedrībām un vērtspapīrošanas vai agregatoru sabiedrībām vai pārvaldītājsabiedrībām. Pašlaik Regulā (ES) 2015/760 ir noteikts, ka ieguldījumus kvalificētā portfeļuzņēmuma pašu kapitāla vai kvazikapitāla instrumentos var veikt tikai tad, ja minētie uzņēmumi ir meitasuzņēmumi, kuros ir vairākuma īpašumtiesības, un tas būtiski ierobežo atbilstīgo aktīvu bāzes potenciālā tvēruma darbības jomu. Tāpēc ELTIF vajadzētu būt iespējai ieguldījumu iespējās veikt mazākuma kolektīvo ieguldījumu. Minētajai iespējai būtu jādod ELTIF iespēja iegūt papildu elastību savu ieguldījumu stratēģiju īstenošanā, piesaistīt vairāk ieguldījumu projektu virzītāju un palielināt iespējamo atbilstīgo mērķa aktīvu klāstu, un tas viss ir būtiski netiešu ieguldījumu stratēģiju īstenošanai.
            
            
               (13)Tā kā pastāv bažas par to, ka fonda fondu stratēģijas var veicināt ieguldījumus, kas neietilptu atbilstīgo ieguldījumu aktīvu tvērumā, Regulā (ES) 2015/760 pašlaik ir noteikti ierobežojumi ieguldījumiem citos fondos visā ELTIF darbības laikā. Tomēr fonda fondu stratēģijas ir kopīgs un ļoti efektīvs veids, kā iegūt ātru riska darījumu ar nelikvīdiem aktīviem, jo īpaši attiecībā uz nekustamo īpašumu un pilnībā apmaksāta kapitāla struktūru kontekstā. Tāpēc ELTIF ir jādod iespēja ieguldīt citos fondos, jo tas ļautu ELTIF nodrošināt ātrāku kapitāla izmantošanu. Veicinot ELTIF veiktus fonda fondu ieguldījumus, būtu iespējams arī atkārtoti ieguldīt naudas līdzekļu pārpalikumu fondos, jo dažādi ieguldījumi ar atšķirīgiem termiņiem var samazināt ELTIF naudas slogu. Tāpēc ir jāpaplašina fonda fondu stratēģiju atbilstība ELTIF pārvaldniekiem, neaprobežojoties tikai ar ieguldījumiem Eiropas riska kapitāla fondos (EuVECA) vai Eiropas sociālās uzņēmējdarbības fondos (EuSEF). Tādējādi kolektīvo ieguldījumu uzņēmumu, kuros ELTIF var ieguldīt, tvērums būtu jāpaplašina, iekļaujot pārvedamu vērtspapīru kolektīvo ieguldījumu uzņēmumus (PVKIU) un ES alternatīvo ieguldījumu fondus (ES AIF), kurus pārvalda ES AIF pārvaldītāji. Tomēr, lai nodrošinātu efektīvu ieguldītāju aizsardzību, ir arī jānosaka, ka gadījumos, kad ELTIF iegulda citos ELTIF, Eiropas riska kapitāla fondos (EuVECA), Eiropas sociālās uzņēmējdarbības fondos (EuSEF), PVKIU un ES AIF, kurus pārvalda ES AIFP, minētajiem kolektīvo ieguldījumu uzņēmumiem būtu arī jāiegulda atbilstīgos ieguldījumos un tiem pašiem nebūtu jāiegulda vairāk kā 10 % no sava kapitāla jebkurā citā kolektīvo ieguldījumu uzņēmumā. 
            
            
               (14)Lai labāk izmantotu ELTIF pārvaldnieku speciālās zināšanas, un diversifikācijas priekšrocību dēļ dažos gadījumos ELTIF var būt izdevīgi ieguldīt visus vai gandrīz visus savus aktīvus galvenā ELTIF diversificētajā portfelī. Tāpēc ELTIF būtu jāļauj apvienot savus aktīvus un izmantot galvenās-pakārtotās struktūras, ieguldot galvenajos ELTIF.
            
            
               (15)Regulas (ES) 2015/760 pašreizējā redakcijā noteiktās diversifikācijas prasības tika ieviestas, lai nodrošinātu, ka ELTIF var izturēt nelabvēlīgus tirgus apstākļus. Tomēr minētās diversifikācijas robežvērtības nozīmē, ka ELTIF vidēji ir jāveic desmit atsevišķi ieguldījumi. Attiecībā uz ieguldījumiem liela mēroga projektos vai infrastruktūrās prasība veikt desmit ieguldījumus katram ELTIF var būt grūti izpildāma un dārga darījumu izmaksu un kapitāla sadales ziņā. Tāpēc, lai samazinātu darījumu un administratīvās izmaksas ELTIF un galu galā to ieguldītājiem, ELTIF būtu jāspēj īstenot koncentrētākas ieguldījumu stratēģijas un tādējādi būt pakļautiem mazākam skaitam atbilstīgo aktīvu. Tāpēc ir nepieciešams pielāgot diversifikācijas prasības ELTIF riska darījumiem ar atsevišķiem kvalificētiem portfeļuzņēmumiem, atsevišķiem reāliem aktīviem, kolektīvo ieguldījumu uzņēmumiem un dažiem citiem atbilstīgiem ieguldījumu aktīviem, līgumiem un finanšu instrumentiem. Minētajam papildu elastīgumam ELTIF portfeļa sastāvā un diversifikācijas prasību samazināšanai nebūtu būtiski jāietekmē ELTIF spēja izturēt tirgus svārstīgumu, jo ELTIF parasti iegulda aktīvos, kuriem bieži vien nav viegli pieejama tirgus kotācija, kuri var būt ļoti nelikvīdi un kuriem bieži ir ilgs termiņš vai laikposms.
            
            
               (16)Atšķirībā no privātajiem ieguldītājiem profesionāliem ieguldītājiem noteiktos apstākļos var būt ilgāks laikposms, atšķirīgi finanšu atdeves mērķi, plašākas zināšanas, lielāka riska pielaide pret nelabvēlīgiem tirgus apstākļiem un lielāka spēja absorbēt zaudējumus. Tādējādi šādam profesionālim ir nepieciešams mazāks ieguldītāju aizsardzības pasākums nekā privātajiem ieguldītājiem. Tāpēc ir lietderīgi atcelt diversifikācijas prasības attiecībā uz ELTIF, kurus tirgo tikai profesionāliem ieguldītājiem.
            
         
         
            
               (17)Regulas (ES) 2015/760 28. un 30. pantā pašlaik ir noteikts, ka ELTIF pārvaldniekiem vai izplatītājiem ir jāveic piemērotības novērtējums. Minētā prasība ir jau noteikta Eiropas Parlamenta un Padomes Direktīvas 2014/65/ES
                  16
                25. pantā. Minētā dubultā prasība rada papildu administratīvo slogu, kas privātajiem ieguldītājiem rada lielākas izmaksas, un ir spēcīgs šķērslis ELTIF pārvaldniekiem piedāvāt jaunus ELTIF privātajiem ieguldītājiem. Tāpēc minētā dubultā prasība ir jāsvītro no Regulas (ES) 2015/760.
            
            
               (18)Regulas (ES) 2015/760 30. pantā ir arī noteikts, ka ELTIF pārvaldniekiem vai izplatītājiem, tirgojot ELTIF privātajiem ieguldītājiem, ir jāsniedz atbilstīgas ieguldījumu konsultācijas. Precizitātes trūkums attiecībā uz to, kas Regulā (ES) 2015/760 ir atbilstīgas ieguldījumu konsultācijas, un tas, ka nav atsauces uz Direktīvu 2014/65/ES, kurā ietverta ieguldījumu konsultāciju definīcija, ir novedusi pie juridiskās noteiktības trūkuma un neskaidrības ELTIF pārvaldnieku un izplatītāju vidū. Turklāt saskaņā ar pienākumu sniegt ieguldījumu konsultācijas ārējiem izplatītājiem būtu jāsaņem atļauja saskaņā ar Direktīvu 2014/65/ES, tirgojot ELTIF privātajiem ieguldītājiem. Tas radītu nevajadzīgus šķēršļus ELTIF tirdzniecībai minētajiem ieguldītājiem. Uz ELTIF izplatīšanu un tirdzniecību nebūtu jāattiecina stingrākas prasības kā uz citu sarežģītu finanšu produktu izplatīšanu, tajā skaitā prasības attiecībā uz vērtspapīrošanu, kas noteiktas Eiropas Parlamenta un Padomes Regulā (ES) 2017/2402
                  17
               , un subordinētajām atbilstīgajām saistībām, kas noteiktas Eiropas Parlamenta un Padomes Direktīvā 2014/59
                  18
               . Pienākums veikt piemērotības pārbaudi ir pietiekams, lai privātajiem ieguldītājiem nodrošinātu nepieciešamo aizsardzību, un tas atbilst spēkā esošajiem pienākumiem, kas noteikti Regulā (ES) 2017/2402 un Direktīvā 2014/59. Tāpēc nav jāpieprasa, lai ELTIF izplatītāji un pārvaldnieki sniegtu privātajiem ieguldītājiem minētās ieguldījumu konsultācijas.
            
            
               (19)Regulas (ES) 2015/760 30. panta 3. punktā attiecībā uz potenciālajiem privātajiem ieguldītājiem, kuru finanšu instrumentu portfelis nepārsniedz 500 000 EUR, pašlaik noteikts, ka sākotnējais minimālais ieguldījums vienā vai vairākos ELTIF ir 10 000 EUR, un noteikts, ka šādi ieguldītāji ELTIF neiegulda kopējo summu, kas pārsniedz 10 % no to finanšu instrumentu portfeļa. Piemērojot kopā, minimālā sākotnējā ieguldījuma līdzdalība 10 000 EUR apmērā un kopējā ieguldījuma ierobežojums 10 % apmērā rada būtisku šķērsli privātajam ieguldītājam ieguldīt ELTIF, kas ir pretrunā ELTIF mērķim izveidot privāto alternatīvo ieguldījumu fondu produktu. Tādēļ ir jāatceļ minētā prasība par sākotnējo minimālo ieguldījumu 10 000 EUR apmērā un kopējā ieguldījuma ierobežojums 10 % apmērā.
            
            
               (20)Regulas (ES) 2015/760 10. panta e) punktā pašlaik ir noteikts, ka atbilstīgo ieguldījumu aktīvu vērtība, ja šie aktīvi ir atsevišķi reāli aktīvi, ir vismaz 10 000 000 EUR. Tomēr reālo aktīvu portfeļus bieži veido vairāki atsevišķi reālie aktīvi, kuru vērtība ir mazāka par 10 000 000 EUR. Tāpēc atsevišķa reālā aktīva vērtība būtu jāsamazina līdz 1 000 000 EUR. Šīs summas pamatā ir atsevišķu tādu reālo aktīvu aplēstā vērtība, kas parasti var veidot lielus reālo aktīvu portfeļus un tādējādi var veicināt ieguldījumu portfeļa diversifikāciju.
            
            
               (21)Regulas (ES) 2015/760 11. panta 1. punkta b) apakšpunkta ii) punktā pašlaik ir noteikts, ka kvalificētiem portfeļuzņēmumiem, ja šiem kvalificētiem uzņēmumiem ir ļauts veikt tirdzniecību regulētā tirgū vai daudzpusējā tirdzniecības sistēmā, tirgus kapitalizācijas vērtība nepārsniedz 500 000 000 EUR. Tomēr daudziem biržas sarakstā iekļautiem uzņēmumiem ar zemu tirgus kapitalizāciju ir ierobežota likviditāte, kas neļauj ELTIF pārvaldniekiem saprātīgā termiņā izveidot pietiekamu pozīciju šādos biržas sarakstā iekļautos uzņēmumos, tādējādi sašaurinot pieejamo ieguldījumu mērķu loku. Lai nodrošinātu ELTIF labāku likviditātes profilu, to biržas sarakstā iekļauto kvalificēto uzņēmumu tirgus kapitalizācija, kuros ELTIF var ieguldīt, tādēļ būtu jāpalielina no ne vairāk kā 500 000 000 EUR līdz ne vairāk kā 1 000 000 000 EUR. Lai izvairītos no iespējamām izmaiņām šādu ieguldījumu atbilstīgumā valūtas svārstību vai citu faktoru dēļ, tirgus kapitalizācijas robežvērtība būtu jānosaka tikai sākotnējā ieguldījuma laikā.
            
            
               (22)ELTIF pārvaldnieki, kuriem pieder daļas portfeļuzņēmumā, savas intereses var nostādīt augstāk par ELTIF ieguldītāju interesēm. Lai izvairītos no šāda interešu konflikta un nodrošinātu pienācīgu korporatīvu pārvaldību, Regulas (ES) 2015/760 pašreizējā redakcija pieprasa, lai ELTIF iegulda tikai tādos aktīvos, kas nav saistīti ar ELTIF pārvaldnieku, ja vien ELTIF neiegulda citu kolektīvo ieguldījumu uzņēmumu ieguldījumu apliecībās vai daļās, ko pārvalda ELTIF pārvaldnieks. Tomēr tā ir iedibināta tirgus prakse, ka aktīvu pārvaldītāja viens vai vairāki ieguldījumu uzņēmumi kopīgi iegulda kopā ar citu fondu, kuram ir līdzīgs mērķis un stratēģija kā šim ELTIF. Šādi AIF pārvaldītāja un citu saistītu struktūru, kas pieder tai pašai grupai, kolektīvie ieguldījumi ļauj piesaistīt lielākus kapitāla fondus ieguldījumiem liela mēroga projektos. Šajā nolūkā aktīvu pārvaldītāji parasti paralēli ELTIF iegulda mērķsabiedrībā un strukturē savus ieguldījumus, izmantojot kolektīvo ieguldījumu uzņēmumus. Aktīvu pārvaldības pilnvaru ietvaros portfeļu pārvaldītājiem un aktīvu pārvaldītāju vadošajiem darbiniekiem parasti tiek pieprasīts vai no tiem tiek sagaidīts, ka tie kolektīvi iegulda tajā pašā fondā, ko tie pārvalda. Tāpēc ir lietderīgi precizēt, ka noteikumiem par interešu konfliktu nebūtu jāliedz ELTIF pārvaldniekam vai uzņēmumam, kas pieder šai grupai, kolektīvi ieguldīt minētajā ELTIF un kolektīvi ieguldīt ar minēto ELTIF tajā pašā aktīvā. Lai nodrošinātu, ka ir ieviesti efektīvi ieguldītāju aizsardzības pasākumi gadījumos, kad šādi kolektīvie ieguldījumi tiek veikti, ELTIF pārvaldniekiem būtu jāievieš organizatoriski un administratīvi pasākumi, kas paredzēti, lai identificētu, novērstu, pārvaldītu un uzraudzītu interešu konfliktus un nodrošinātu, ka šādi interešu konflikti tiek pienācīgi atklāti.
            
            
               (23)Lai novērstu interešu konfliktus, izvairītos no darījumiem, kas nenotiek saskaņā ar komerciāliem noteikumiem, un lai nodrošinātu pareizu korporatīvo pārvaldību, Regulas (ES) 2015/760 pašreizējā redakcija neļauj ELTIF pārvaldnieka un uzņēmumu, kas pieder tai pašai grupai kopā ar ELTIF, darbiniekiem ieguldīt minētajā ELTIF vai kolektīvi ieguldīt ar ELTIF tajā pašā aktīvā. Tomēr tā ir iedibināta tirgus prakse, ka ELTIF pārvaldnieka un citu saistītu struktūru, kas pieder tai pašai grupai, darbiniekiem, kuri kolektīvi iegulda kopā ar ELTIF pārvaldnieku, tajā skaitā portfeļu pārvaldītājiem un vadošajiem darbiniekiem, kas ir atbildīgi par ELTIF pārvaldnieka galvenajiem finanšu un darbības lēmumiem, bieži vien tiek pieprasīts vai no tiem tiek sagaidīts, ka tie kolektīvi iegulda tajā pašā fondā vai tajā pašā aktīvā aktīvu pārvaldības pilnvaru būtības dēļ, lai veicinātu minēto darbinieku un ieguldītāju finansiālo stimulu saskaņošanu. Tāpēc ir lietderīgi precizēt, ka noteikumiem par interešu konfliktu nebūtu jāliedz ELTIF pārvaldnieka vai uzņēmumu, kas pieder šai grupai, darbiniekiem privātpersonas statusā kolektīvi ieguldīt minētajā ELTIF un kolektīvi ieguldīt ar minēto ELTIF tajā pašā aktīvā. Lai nodrošinātu, ka ir ieviesti efektīvi ieguldītāju aizsardzības pasākumi gadījumos, kad šādi darbinieku kolektīvie ieguldījumi tiek veikti, ELTIF pārvaldniekiem būtu jāievieš organizatoriski un administratīvi pasākumi, kas paredzēti, lai identificētu, novērstu, pārvaldītu un uzraudzītu interešu konfliktus un nodrošinātu, ka šādi interešu konflikti tiek pienācīgi atklāti.
            
            
               (24)Regulas (ES) 2015/760 13. panta 1. punktā pašlaik ir noteikts, ka ELTIF jāiegulda vismaz 70 % no sava kapitāla atbilstīgos ieguldījumu aktīvos. Šī augstā robežvērtība atbilstīgo ieguldījumu aktīvu sastāvam ELTIF portfeļos sākotnēji tika noteikts, ņemot vērā to, ka ELTIF koncentrējas uz ilgtermiņa ieguldījumiem, un to, ko šādi ieguldījumi dotu Savienības ekonomikas ilgtspējīgas izaugsmes finansēšanā. Tomēr, ņemot vērā dažu atbilstīgo ieguldījumu aktīvu nelikvīdo un netipisko raksturu ELTIF portfeļos, ELTIF pārvaldniekiem var izrādīties sarežģīti un dārgi pārvaldīt ELTIF likviditāti, izpildīt atpakaļpirkšanas pieprasījumus, slēgt aizņēmuma līgumus un izpildīt citus ELTIF ieguldījumu stratēģiju elementus, kas attiecas uz šādu atbilstīgo ieguldījumu aktīvu nodošanu, vērtēšanu un ieķīlāšanu. Atbilstīgo ieguldījumu aktīvu robežvērtības pazemināšana ļautu ELTIF pārvaldniekiem labāk pārvaldīt ELTIF likviditāti. 
            
            
               (25)Piesaistītos līdzekļus bieži izmanto, lai nodrošinātu ELTIF ikdienas darbību un īstenotu konkrētu ieguldījumu stratēģiju. Mērenas piesaistīto līdzekļu summas var palielināt atdevi un, ja tās tiek pienācīgi kontrolētas, neradīt vai nepalielināt pārmērīgus riskus. Turklāt dažādi kolektīvo ieguldījumu uzņēmumi piesaistītos līdzekļus bieži var izmantot, lai gūtu papildu efektivitāti vai darbības rezultātus. Tā kā naudas aizņemšanās robežvērtība pašlaik ir ierobežota līdz 30 % no ELTIF kapitāla, ELTIF pārvaldnieki var nespēt veiksmīgi īstenot konkrētas ieguldījumu stratēģijas, tajā skaitā attiecībā uz ieguldījumiem reālos aktīvos, kur lielāku piesaistīto līdzekļu izmantošana ir nozares norma vai citādi ir nepieciešama, lai gūtu pievilcīgu, ar risku koriģētu peļņu. Tāpēc ir lietderīgi palielināt ELTIF pārvaldnieku elastīgumu, lai ELTIF darbības laikā piesaistītu papildu kapitālu. Ņemot vērā iespējamos riskus, ko piesaistītie līdzekļi var radīt, privātiem ieguldītājiem tirgotiem ELTIF būtu jāļauj aizņemties naudu līdz 50 % apmērā no ELTIF kapitāla vērtības. Robežvērtība 50 % apmērā ir atbilstoša, ņemot vērā kopējos naudas aizņemšanās limitus, kas ir kopīgi fondiem, kuri iegulda reālos aktīvos ar līdzīgu likviditātes un atpakaļpirkšanas profilu. Tomēr attiecībā uz profesionāliem ieguldītājiem tirgotiem ELTIF būtu jāatļauj augstāka piesaistīto līdzekļu robežvērtība, jo profesionāliem ieguldītājiem ir lielāka riska pielaide nekā privātiem ieguldītājiem. Tāpēc naudas aizņemšanās robežvērtība attiecībā uz profesionāliem ieguldītājiem tirgotiem ELTIF būtu jāpaplašina līdz 100 % no ELTIF kapitāla. 
            
            
               (26)Lai nodrošinātu ELTIF plašākas ieguldījumu iespējas, ELTIF vajadzētu būt iespējai aizņemties valūtā, kurā ELTIF pārvaldnieks plāno iegādāties aktīvu. Tomēr ir jāmazina valūtu nesakritību risks un tādējādi jāierobežo valūtas risks ieguldījumu portfelim. Tāpēc ELTIF būtu vai nu jāievieš atbilstoša valūtas riska darījumu ierobežošana, vai arī būtu jāaizņemas citā valūtā, ja riska darījumi ārvalstu valūtā nerada būtiskus valūtas riskus.
            
            
               (27)ELTIF vajadzētu būt iespējai apgrūtināt savus aktīvus, lai īstenotu savu aizņemšanās stratēģiju. Lai novērstu bažas par paralēlās banku sistēmas darbību, nauda, ko ELTIF aizņēmušies, nebūtu jāizmanto, lai piešķirtu aizdevumus kvalificētiem portfeļuzņēmumiem. Tomēr, lai palielinātu ELTIF elastību to aizņemšanās stratēģijas īstenošanā, aizņēmuma mehānismi nebūtu jāuzskata par aizņēmumiem, ja šo aizņēmumu pilnībā sedz ieguldītāju kapitāla saistības.
            
            
               (28)Ņemot vērā to, ka tiek palielinātas maksimālās robežvērtības ELTIF naudas aizņēmumiem un tiek atcelti daži ierobežojumi naudas aizņēmumiem ārvalstu valūtās, ieguldītājiem vajadzētu būt plašākai informācijai par ELTIF izmantoto aizņemšanās stratēģiju un limitiem. Tādēļ ir lietderīgi pieprasīt, lai ELTIF pārvaldnieki attiecīgā ELTIF prospektā skaidri norādītu aizņemšanās stratēģiju un aizņemšanās limitus un sniegtu informāciju par to, kā piesaistītie līdzekļi veicinās ELTIF stratēģiju un kā tiks mazināti valūtas un ilguma riski.
            
            
               (29)Regulas (ES) 2015/760 18. panta 4. punktā pašlaik noteikts, ka ELTIF ieguldītāji var pieprasīt minētā ELTIF likvidāciju, ja to atpakaļpirkšanas pieprasījumi, kas iesniegti saskaņā ar ELTIF atpakaļpirkšanas politiku, nav izpildīti viena gada laikā no dienas, kad šie pieprasījumi iesniegti. Ņemot vērā ELTIF ilgtermiņa orientāciju un ELTIF portfeļu bieži vien netipisko un nelikvīdo aktīvu profilu, jebkura ieguldītāja vai ieguldītāju grupas tiesības pieprasīt ELTIF likvidāciju var būt nesamērīgas un kaitēt gan veiksmīgai ELTIF ieguldījumu stratēģijas īstenošanai, gan citu ieguldītāju vai ieguldītāju grupu interesēm. Tādēļ ir lietderīgi svītrot iespēju ieguldītājiem pieprasīt ELTIF likvidāciju, ja ELTIF nespēj apmierināt atpakaļpirkšanas pieprasījumus.
            
            
               (30)Regulas (ES) 2015/760 pašreizējā redakcija nav skaidra attiecībā uz kritērijiem, pēc kuriem novērtē atpakaļpirkšanas procentuālo daļu noteiktā laikposmā, un par minimālo informāciju, kas jāsniedz kompetentajām iestādēm par atpakaļpirkšanas iespēju. Ņemot vērā EVTI centrālo lomu Regulas (ES) 2015/760 piemērošanā un tās zināšanas par vērtspapīriem un vērtspapīru tirgiem, ir lietderīgi uzticēt EVTI izstrādāt regulatīvo tehnisko standartu projektu, kurā precizēti minētie kritēriji un minētā informācija.
            
            
               (31)Regulas (ES) 2015/760 pašreizējās redakcijas 19. panta 1. punktā noteikts, ka ELTIF nolikums vai dibināšanas dokumenti neliedz ELTIF ieguldījumu apliecības vai daļas tirgot regulētā tirgū vai daudzpusējā tirdzniecības sistēmā. Neraugoties uz šo iespēju, ELTIF pārvaldnieki, ieguldītāji un tirgus dalībnieki ELTIF daļu vai ieguldījumu apliecību tirdzniecībai gandrīz nav izmantojuši otrreizējās tirdzniecības mehānismu. Lai veicinātu ELTIF ieguldījumu apliecību vai daļu otrreizējo tirdzniecību, ir lietderīgi ļaut ELTIF pārvaldniekiem pirms ELTIF darbības beigām ieviest ELTIF ieguldītāju pirmstermiņa izstāšanās iespēju. Lai nodrošinātu šāda otrreizējās tirdzniecības mehānisma efektīvu darbību, šādai pirmstermiņa izstāšanās iespējai vajadzētu būt paredzētai tikai tad, ja ELTIF pārvaldnieks ir ieviesis politiku potenciālo ieguldītāju un izstāšanās pieprasījumu saskaņošanai. Minētajā politikā cita starpā būtu jāprecizē pārveduma process, ELTIF pārvaldnieka un ELTIF administratora loma, likviditātes loga ilgums, kurā varētu apmainīt ELTIF ieguldījumu apliecības vai daļas, izpildes cena, proporcionalitātes nosacījumi, informācijas atklāšanas prasības, nodevas, izmaksas un maksājumi un citi nosacījumi, kas attiecas uz šādu likviditātes loga mehānismu.
            
            
               (32)Regulas (ES) 2015/760 pašreizējās redakcijas 26. pantā ir noteikts, ka ELTIF pārvaldnieki izveido vietējās sistēmas katrā dalībvalstī, kurā tie plāno tirgot ELTIF. Tomēr prasība izveidot vietējās sistēmas ir atcelta ar Eiropas Parlamenta un Padomes 2019. gada 20. jūnija Direktīvu (ES) 2019/1160
                  19
                attiecībā uz PVKIU un alternatīviem ieguldījumu fondiem, kurus tirgo privātiem ieguldītājiem, jo šādas vietējās sistēmas rada papildu izmaksas un kavē ELTIF pārrobežu tirdzniecību. Turklāt vēlamā metode saziņai ar ieguldītājiem ir pārgājusi no klātienes sanāksmēm vietējās sistēmās uz tiešu mijiedarbību starp fondu pārvaldniekiem vai izplatītājiem un ieguldītājiem, izmantojot elektroniskus līdzekļus. Tādējādi šā pienākuma atcelšana ELTIF regulā attiecībā uz visiem ELTIF ieguldītājiem būtu saskaņā ar Direktīvu (ES) 2019/1160 un finanšu produktu tirdzniecības mūsdienu metodēm un varētu veicināt ELTIF pievilcību aktīvu pārvaldītājiem, kuriem vairs nebūtu jāsedz izmaksas, kas saistītas ar vietējo sistēmu darbību. Tādēļ būtu jāsvītro 26. pants.
            
            
               (33)Regulas (ES) 2015/760 21. panta 1. punkta pašreizējā redakcijā ir pieprasīts ELTIF pieņemt detalizētu grafiku savu aktīvu secīgai realizācijai, lai nodrošinātu ieguldītāju ieguldījumu apliecību vai daļu atpakaļpirkšanu pēc ELTIF darbības beigām. Minētajā noteikumā ir arī pieprasīts, ka ELTIF minēto detalizēto grafiku atklāj kompetentajām iestādēm. Minētās prasības rada ELTIF pārvaldniekiem ievērojamu administratīvo un atbilstības nodrošināšanas slogu, attiecīgi nepalielinot ieguldītāju aizsardzību. Lai mazinātu minēto slogu, nemazinot ieguldītāju aizsardzību, būtu jāpieprasa ELTIF informēt ELTIF kompetento iestādi par savu aktīvu secīgu realizāciju, lai nodrošinātu ieguldītāju ieguldījumu apliecību vai daļu atpakaļpirkšanu pēc ELTIF darbības beigām, un iesniegt ELTIF kompetentajai iestādei detalizētu grafiku tikai tad, ja ELTIF kompetentā iestāde to ir skaidri pieprasījusi.
            
            
               (34)Pienācīga informācijas atklāšana par nodevām un maksājumiem ir ārkārtīgi svarīga, lai izvērtētu ELTIF kā ieguldītāju potenciālu ieguldījumu mērķi. Šāda informācijas atklāšana ir svarīga arī tad, ja ELTIF tiek tirgots privātiem ieguldītājiem galveno-pakārtoto struktūru gadījumā. Tādēļ ir lietderīgi pieprasīt, lai ELTIF pārvaldnieks pakārtotā ELTIF gada pārskatā iekļauj pārskatu par pakārtotā ELTIF un galvenā ELTIF kopējiem maksājumiem.
            
            
               (35)Regulā (ES) 2015/760 ir pieprasīts ELTIF pārvaldniekiem ELTIF prospektā atklāt informāciju par nodevām, kas saistītas ar ieguldījumiem minētajā ELTIF. Tomēr arī Eiropas Parlamenta un Padomes Regulā (ES) Nr. 1286/2014
                  20
                ir ietvertas prasības attiecībā uz informācijas atklāšanu par nodevām. Lai palielinātu pārredzamību par nodevu struktūru, Regulā (ES) 2015/760 noteiktā prasība būtu jāsaskaņo ar Regulā (ES) Nr. 1286/2014 noteikto prasību.
            
            
               (36)Iedibināta tirgus prakse ir tāda, ka portfeļa pārvaldītājam vai ELTIF pārvaldnieka vadošajiem darbiniekiem tiek pieprasīts vai no tiem tiek sagaidīts, ka tie iegulda ELTIF pārvaldnieka pārvaldītajos ELTIF. Uzskata, ka šādas personas ir finansiāli pieredzējušas un labi informētas par attiecīgo ELTIF. Tādos apstākļos ir lieki pieprasīt minētajām personām iziet piemērotības novērtējuma pārbaudi attiecībā uz ieguldījumiem ELTIF. Tādēļ ir lietderīgi nepieprasīt ELTIF pārvaldniekiem vai izplatītājiem veikt šādu personu piemērotības novērtējumu.
            
         
         
            
               (37)Pakārtotā ELTIF prospektā var būt iekļauta ieguldītājiem ļoti svarīga informācija, kas ļauj tiem labāk novērtēt ieguldījuma potenciālos riskus un ieguvumus. Tāpēc ir lietderīgi pieprasīt galvenās-pakārtotās struktūras gadījumā pakārtotā ELTIF prospektā iekļaut informāciju par galveno-pakārtoto struktūru, pakārtoto ELTIF un galveno ELTIF, aprakstu par visu atalgojumu vai izmaksu atlīdzināšanu, kas jāmaksā pakārtotajam ELTIF, un aprakstu par nodokļu ietekmi, ko pakārtotajam ELTIF rada ieguldījums galvenajā ELTIF.
            
            
               (38)Regulas (ES) 2015/760 30. panta 7. punktā pašlaik ir pieprasīta vienlīdzīga attieksme pret ieguldītājiem un aizliegta priviliģēta attieksme pret atsevišķiem ieguldītājiem vai ieguldītāju grupām vai īpašu ekonomisko priekšrocību piešķiršana šiem ieguldītājiem. Tomēr ELTIF var būt vairākas daļu vai ieguldījumu apliecību kategorijas ar nedaudz vai būtiski atšķirīgiem nosacījumiem attiecībā uz nodevām, juridisko struktūru, tirdzniecības noteikumiem un citām prasībām. Lai ņemtu vērā šīs atšķirības, būtu jāprecizē, ka minētās prasības būtu jāpiemēro tikai atsevišķiem ieguldītājiem vai ieguldītāju grupām, kas iegulda vienā un tajā pašā ELTIF kategorijā vai kategorijās.
            
            
               (39)Tādēļ būtu attiecīgi jāgroza Regula (ES) 2015/760.
            
            
               (40)Lai ELTIF pārvaldniekiem dotu pietiekami daudz laika pielāgoties jaunajām prasībām, tajā skaitā prasībām, kas attiecas uz ELTIF tirdzniecību ieguldītājiem, šo regulu būtu jāsāk piemērot sešus mēnešus pēc tās stāšanās spēkā,
            
            
               IR PIEŅĒMUŠI ŠO REGULU.
            
            
               1. pants
            
            
               Regulu (ES) 2015/760 groza šādi:
            
            
               (1)regulas 1. panta 2. punktu aizstāj ar šādu:
            
            
               “2.
                     Šīs regulas mērķis ir atvieglot kapitāla piesaistīšanu un novirzīšanu ilgtermiņa ieguldījumiem reālajā ekonomikā, ievērojot Savienības mērķi – gudru, ilgtspējīgu un integrējošu izaugsmi.”;
            
            
               (2)regulas 2. pantu groza šādi:
            
            
               (a)panta 6) punktu aizstāj ar šādu:
            
            
               “6)
                     “reālais aktīvs” ir aktīvs, kam savas būtības un īpašību dēļ ir iekšvērtība;”; 
            
            
               (b)iekļauj šādu 14.a) punktu:
            
            
                “14.a) 
                     “vienkārša, pārredzama un standartizēta vērtspapīrošana” ir vērtspapīrošana, kas atbilst Eiropas Parlamenta un Padomes Regulas (ES) 2017/2402*1 18. pantā izklāstītajiem nosacījumiem;
            
            
               ____________________________________
            
            
               *1Eiropas Parlamenta un Padomes Regula (ES) 2017/2402 (2017. gada 12. decembris), ar ko nosaka vispārēju regulējumu vērtspapīrošanai un izveido īpašu satvaru attiecībā uz vienkāršu, pārredzamu un standartizētu vērtspapīrošanu, un groza Direktīvas 2009/65/EK, 2009/138/EK un 2011/61/ES un Regulas (EK) Nr. 1060/2009 un (ES) Nr. 648/2012 (OV L 347, 28.12.2017., 35. lpp.).”;
            
            
               (c)iekļauj šādu 14.b) punktu:
            
            
               “14.b)
                     “grupa” ir grupa, kas definēta Eiropas Parlamenta un Padomes Direktīvas 2013/34/ES*2 2. panta 11) punktā; 
            
            
               ____________________________________
            
            
               *2Eiropas Parlamenta un Padomes Direktīva 2013/34/ES (2013. gada 26. jūnijs) par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem (OV L 182, 29.6.2013., 19. lpp.).”;
            
         
         
            
               (d)pievieno šādu 20) un 21) punktu:
            
            
               “20) 
                     “pakārtotais ELTIF” ir Eiropas ilgtermiņa ieguldījumu fonds vai tā ieguldījumu apakšstruktūra, kas ir saņēmusi atļauju ieguldīt vismaz 85 % no saviem aktīviem cita ELTIF vai ELTIF ieguldījumu apakšstruktūras ieguldījumu apliecībās;
            
            
               21)
                     “galvenais ELTIF” ir Eiropas ilgtermiņa ieguldījumu fonds vai tā ieguldījumu apakšstruktūra, kurā cits ELTIF vismaz 85 % no saviem aktīviem iegulda cita ELTIF vai ELTIF ieguldījumu apakšstruktūras ieguldījumu apliecībās.”;
            
            
               (3)regulas 3. panta 3. punktu aizstāj ar šādu:
            
            
               “3.
                     ELTIF kompetentās iestādes reizi mēnesī informē EVTI par atļaujām, kas piešķirtas vai anulētas, ievērojot šo regulu, un par jebkurām izmaiņām informācijā par ELTIF, kura ir iekļauta šā punkta otrajā daļā minētajā centralizētajā publiskajā reģistrā. 
            
            
               EVTI uztur atjauninātu centralizētu publisko reģistru, kurā par ikvienu ELTIF, kam piešķirta atļauja saskaņā ar šo regulu, norāda:
            
            
               (a)minētā ELTIF juridiskās personas identifikatoru (LEI) un valsts koda identifikatoru, ja pieejams;
            
            
               (b)ELTIF pārvaldnieka nosaukumu un minētā pārvaldnieka adresi un LEI;
            
            
               (c)ELTIF un katras atsevišķās daļas vai ieguldījumu apliecības kategorijas ISIN kodus, ja pieejami;
            
            
               (d)galvenā fonda LEI, ja pieejams;
            
            
               (e)pakārtoto fondu LEI, ja pieejami;
            
            
               (f)ELTIF kompetento iestādi un minētā ELTIF izcelsmes dalībvalsti;
            
            
               (g)dalībvalstis, kurās ELTIF tiek tirgots;
            
            
               (h)to, vai ELTIF var tirgot privātiem ieguldītājiem, vai to var tirgot tikai profesionāliem ieguldītājiem;
            
            
               (i)ELTIF atļaujas piešķiršanas datumu;
            
            
               (j)datumu, kurā ir sākta ELTIF tirdzniecība;
            
            
               (k)atjauninātas saites uz ELTIF dokumentāciju, tajā skaitā ELTIF nolikumu vai dibināšanas dokumentiem, gada pārskatiem, prospektu un, ja pieejams, pamatinformācijas dokumentu;
            
            
               (l)datumu, kad EVTI pēdējo reizi atjauninājusi informāciju par ELTIF.
            
            
               Centralizētais publiskais reģistrs ir pieejams elektroniski.”;
            
            
               (4)regulas 5. pantu groza šādi:
            
         
         
            
               (a)panta 1. punkta otro daļu aizstāj ar šādu:
            
            
               “Pieteikumā atļaujai darboties kā ELTIF iekļauj šādus datus:
            
            
               (a)fonda nolikumu vai dibināšanas dokumentus;
            
            
               (b)ierosinātā ELTIF pārvaldnieka nosaukumu;
            
            
               (c)depozitārija nosaukumu un –, ja to pieprasa kompetentā iestāde attiecībā uz ELTIF, ko tirgo privātiem ieguldītājiem, – rakstisku vienošanos ar depozitāriju;
            
            
               (d)ja ELTIF plānots tirgot privātiem ieguldītājiem, – tās informācijas aprakstu, kas sniedzama ieguldītājiem, tostarp privāto ieguldītāju sūdzību izskatīšanas kārtības aprakstu;
            
            
               (e)attiecīgā gadījumā šādu informāciju par ELTIF galveno-pakārtoto struktūru:
            
            
               i)apliecinājumu, ka pakārtotais ELTIF ir pakārtots galvenajam ELTIF;
            
            
               ii)galvenā ELTIF fonda nolikumu vai dibināšanas dokumentus un 29. panta 6. punktā minēto vienošanos starp pakārtoto un galveno ELTIF vai iekšējos noteikumus par darījumdarbības veikšanu;
            
            
               iii)ja galvenajam ELTIF un pakārtotajam ELTIF ir dažādi depozitāriji, – 29. panta 7. punktā minēto vienošanos par informācijas apmaiņu;
            
            
               iv)ja pakārtotais ELTIF veic darījumdarbību dalībvalstī, kas nav galvenā ELTIF izcelsmes dalībvalsts, – galvenā ELTIF izcelsmes dalībvalsts kompetento iestāžu atzinumu, ka galvenais ELTIF ir pakārtotā ELTIF norādītais ELTIF.”;
            
            
               (b)panta 3. punktu aizstāj ar šādu:
            
            
               “3.
                     Pieteikuma iesniedzējus divu mēnešu laikā no pilnīgi aizpildīta pieteikuma iesniegšanas dienas informē par to, vai ir piešķirta atļauja darboties kā ELTIF. Uz ELTIF atļaujas piešķiršanu neattiecina ne prasību, ka ELTIF pārvaldību veic AIFP, kura juridiskā adrese ir ELTIF izcelsmes dalībvalstī, ne arī to, ka AIFP veic vai deleģē jebkādas darbības veikšanai ELTIF izcelsmes dalībvalstī.”;
            
            
               (c)panta 5. punkta b) apakšpunktu aizstāj ar šādu:
            
            
               “b)
                     ja ELTIF plānots tirgot privātiem ieguldītājiem, – tās informācijas apraksts, kas sniedzama ieguldītājiem, tostarp privāto ieguldītāju sūdzību izskatīšanas kārtības apraksts.”;
            
            
               (5)regulas 10. pantu aizstāj ar šādu:
            
            
               “10. pants
            
            
               Atbilstīgi ieguldījumu aktīvi
            
            
               1.Aktīvs, kas minēts 9. panta 1. punkta a) apakšpunktā, ir atbilstīgs ELTIF ieguldījumu veikšanai vienīgi tad, ja tas ietilpst kādā no šādām kategorijām: 
            
            
               (a)kapitāla vērtspapīri vai kvazikapitāla instrumenti, kurus:
            
         
         
            
               i)ir emitējis kvalificēts portfeļuzņēmums, kas minēts 11. panta 1. punktā, un kurus ELTIF ieguvis no kvalificēta portfeļuzņēmuma vai otrreizējā tirgū no trešās personas;
            
            
               ii)ir emitējis kvalificēts portfeļuzņēmums, kas minēts 11. panta 1. punktā, apmaiņā pret kapitāla vērtspapīru vai kvazikapitāla instrumentu, ko ELTIF iepriekš ieguvis no kvalificēta portfeļuzņēmuma vai otrreizējā tirgū no trešās personas;
            
            
               iii)ir emitējis uzņēmums, kurā kvalificētam portfeļuzņēmumam, kas minēts 11. panta 1. punktā, ir kapitāla līdzdalība apmaiņā pret kapitāla vērtspapīru vai kvazikapitāla instrumentu, ko ELTIF ieguvis saskaņā ar šā punkta i) vai ii) apakšpunktu;
            
            
               (b)parāda instrumenti, kurus emitējis kvalificēts portfeļuzņēmums, kas minēts 11. panta 1. punktā;
            
            
               (c)aizdevumi, kurus ELTIF piešķīris kvalificētam portfeļuzņēmumam, kas minēts 11. panta 1. punktā, un kuru termiņš nav ilgāks par ELTIF darbības ilgumu;
            
            
               (d)viena vai vairāku citu ELTIF, EuVECA, EuSEF, PVKIU un ES AIF, ko pārvalda ES AIFP, ieguldījumu apliecības vai daļas ar nosacījumu, ka šie ELTIF, EuVECA, EuSEF, PVKIU un ES AIF iegulda atbilstīgos ieguldījumos, kas minēti 9. panta 1. un 2. punktā, un paši nav ieguldījuši nevienā citā kolektīvo ieguldījumu uzņēmumā vairāk nekā 10 % no saviem aktīviem;
            
            
               (e)reālie aktīvi, kuru vērtība ir vismaz 1 000 000 EUR vai ekvivalenta summa tajā valūtā, kurā radušies izdevumi, un tajā laikā, kad radušies izdevumi;
            
            
               (f)vienkārša, pārredzama un standartizēta vērtspapīrošana, ja pamatā esošie riska darījumi atbilst vienai no šādām kategorijām:
            
            
               i)aktīvi, kas uzskaitīti Komisijas Deleģētās regulas 2019/1851*3 1. panta a) punkta i), ii) vai iv) apakšpunktā;
            
            
               ii)aktīvi, kas uzskaitīti Deleģētās regulas 2019/1851 1. panta a) punkta vii) un viii) apakšpunktā, ar nosacījumu, ka ieņēmumus no vērtspapīrošanas obligācijām izmanto ilgtermiņa ieguldījumu finansēšanai vai refinansēšanai.
            
            
               ___________
            
            
               *3Komisijas Deleģētā regula (ES) 2019/1851 (2019. gada 28. maijs), ar ko Eiropas Parlamenta un Padomes Regulu (ES) 2017/2402 papildina attiecībā uz regulatīvajiem tehniskajiem standartiem par vērtspapīrošanas pamatā esošo riska darījumu viendabīgumu (OV L 285, 6.11.2019., 1. lpp.).
            
            
               2.Ja ELTIF ir ieguldījis citu ELTIF, EuVECA, EuSEF, PVKIU un ES AIF, ko pārvalda ES AIFP, daļās vai ieguldījumu apliecībās saskaņā ar 1. punkta d) apakšpunktu, attiecīgā ELTIF un citu kolektīvo ieguldījumu uzņēmumu aktīvi ir jāapvieno, lai noteiktu atbilstību 13. pantā un 16. panta 1. punktā noteiktajiem limitiem.”;
            
            
               (6)regulas 11. panta 1. punktu groza šādi:
            
            
               (a)ievadteikumu aizstāj ar šādu:
            
            
               “Kvalificēts portfeļuzņēmums, kas minēts 10. pantā, ir uzņēmums, kas atbilst šādām prasībām:”; 
            
            
               (b)punkta b) apakšpunkta ii) punktu aizstāj ar šādu:
            
            
               “ii)
                     ir ļauts veikt tirdzniecību regulētā tirgū vai daudzpusējā tirdzniecības sistēmā un kuras tirgus kapitalizācijas vērtība sākotnējā ieguldījuma laikā nepārsniedz 1 000 000 000 EUR;”;
            
            
               (7)regulas 12. pantu aizstāj ar šādu:
            
            
               “12. pants
            
         
         
            
               Interešu konflikts 
            
            
               1.ELTIF neiegulda atbilstīgos ieguldījumu aktīvos, attiecībā uz kuriem ELTIF pārvaldniekam ir tieša vai netieša interese, izņemot interesi, kas saistīta ar tā pārvaldāmā ELTIF, EuSEF, EuVECA, PVKIU vai ES AIF ieguldījumu apliecību vai daļu turēšanu. 
            
            
               2.AIFP, kas pārvalda ELTIF, un uzņēmumi, kas pieder tai pašai grupai kopā ar AIFP, kurš pārvalda EILTF, un to darbinieki var kopīgi ieguldīt minētajā ELTIF un kopā ar ELTIF ieguldīt vienā un tajā pašā aktīvā, ar nosacījumu, ka ELTIF pārvaldnieks ir ieviesis organizatoriskus un administratīvus pasākumus, kas paredzēti, lai identificētu, novērstu, pārvaldītu un uzraudzītu interešu konfliktus, un ar nosacījumu, ka šādi interešu konflikti tiek pienācīgi atklāti.”;
            
            
               (8)regulas 13. pantu groza šādi:
            
            
               (a)panta 1., 2. un 3. punktu aizstāj ar šādiem:
            
            
               “1.
                     ELTIF iegulda vismaz 60 % no sava kapitāla atbilstīgos ieguldījumu aktīvos. 
            
            
               2.
                     ELTIF iegulda ne vairāk kā:
            
            
               (a)20 % no sava kapitāla instrumentos, ko emitējis viens kvalificēts portfeļuzņēmums, vai šādam portfeļuzņēmumam piešķirtos aizdevumos;
            
            
               (b)20 % no sava kapitāla tieši vai netieši vienā reālā aktīvā;
            
            
               (c)20 % no sava kapitāla ieguldījumu apliecībās vai daļās vienā ELTIF, EuVECA, EuSEF, PVKIU vai ES AIF, ko pārvalda ES AIFP; 
            
            
               (d)10 % no sava kapitāla aktīvos, kas minēti 9. panta 1. punkta b) apakšpunktā, ja minētos aktīvus ir emitējusi viena struktūra.
            
            
               3.
                     Kopējā ELTIF, EuVECA, EuSEF, PVKIU vai ES AIF, ko pārvalda ES AIFP, ieguldījumu apliecību vai daļu vērtība ELTIF portfelī nepārsniedz 40 % no ELTIF kapitāla vērtības.”; 
            
            
               (b)iekļauj šādu 3.a punktu:
            
            
               “3.a
                     Vienkāršas, pārredzamas un standartizētas vērtspapīrošanas kopējā vērtība ELTIF portfelī nepārsniedz 20 % no ELTIF kapitāla vērtības.”;
            
            
               (c)panta 4. punktu aizstāj ar šādu:
            
            
               “4.
                     Kopējais ELTIF darījuma partnera risks ārpusbiržas atvasinājumu darījumos, līgumos par aktīvu pārdošanu ar atpirkšanu vai līgumos par aktīvu pirkšanu ar atpārdošanu nepārsniedz 10 % no ELTIF kapitāla vērtības.”; 
            
            
               (d)panta 5. punktu svītro;
            
            
               (e)panta 6. punkta pirmo teikumu aizstāj ar šādu:
            
            
               “Atkāpjoties no 2. punkta d) apakšpunkta, ELTIF var paaugstināt tajā noteikto 10 % limitu līdz 25 % attiecībā uz obligācijām, ko emitē kredītiestāde, kuras juridiskā adrese ir dalībvalstī un uz kuru saskaņā ar tiesību aktiem attiecas īpaša valsts uzraudzība, kas paredzēta obligāciju turētāju aizsardzībai.”;
            
            
               f)pievieno šādu 8. punktu:
            
         
         
            
               “8.
                     Panta 2. līdz 4. punktā noteiktās ieguldījumu robežvērtības nepiemēro, ja ELTIF tiek tirgoti tikai profesionāliem ieguldītājiem.”; 
            
            
               (9)regulas 15. pantu groza šādi:
            
            
               (a)panta 1. punktu aizstāj ar šādu:
            
            
               “1.
                     ELTIF nedrīkst iegūt vairāk kā 30 % ieguldījumu apliecību vai daļu no viena ELTIF, EuVECA, EuSEF, PVKIU vai ES AIF, ko pārvalda ES AIFP. Minēto limitu nepiemēro, ja ELTIF tiek tirgoti tikai profesionāliem ieguldītājiem.”; 
            
            
               (b)panta 2. punktam pievieno šādu daļu:
            
            
               “Minētos koncentrācijas limitus nepiemēro, ja ELTIF tiek tirgoti tikai profesionāliem ieguldītājiem.”;
            
            
               (10)regulas 16. pantu groza šādi:
            
            
               (a)panta 1. punktu groza šādi:
            
            
               i)punkta a), b) un c) apakšpunktu aizstāj ar šādiem:
            
            
               “a)
                     tas nepārsniedz 50 % no ELTIF kapitāla vērtības un 100 % no ELTIF kapitāla vērtības attiecībā uz ELTIF, kurus tirgo tikai profesionāliem ieguldītājiem;
            
            
               b)
                     tā mērķis ir veikt ieguldījumus vai nodrošināt likviditāti, tajā skaitā segt izmaksas un izdevumus, izņemot 10. panta c) apakšpunktā minētajos aizdevumos, ar noteikumu, ka ELTIF turētā nauda vai naudas ekvivalenti nav pietiekami, lai veiktu attiecīgo ieguldījumu;
            
            
               c)
                     par to līgumu slēdz tajā pašā valūtā, kurā ar aizņemto naudu paredzēts iegādāties aktīvus, vai citā valūtā, ja valūtas riska darījums ir ierobežots vai ja var citādi pierādīt, ka aizņēmums citā valūtā ELTIF nerada būtiskus valūtas riskus;”;
            
            
               ii)punkta e) apakšpunktu aizstāj ar šādu:
            
            
               “e)
                     tas apgrūtina aktīvus, lai īstenotu attiecīgā ELTIF aizņemšanās stratēģiju.”;
            
            
               (b)iekļauj šādu 1.a punktu:
            
            
               “1.a
                     Aizņēmumu līgumus, kurus pilnībā sedz ieguldītāju kapitāla saistības, neuzskata par aizņēmumiem 1. punkta nolūkā.”;
            
            
               (c)panta 2. punktu aizstāj ar šādu:
            
            
               “2.
                     ELTIF pārvaldnieks ELTIF prospektā norāda, vai ELTIF plāno aizņemties naudu, realizējot ELTIF ieguldījumu stratēģiju, un sniedz detalizētu izklāstu par ELTIF aizņemšanās stratēģiju un limitiem. Jo īpaši ELTIF pārvaldnieks norāda, kā aizņemšanās palīdzēs īstenot ELTIF stratēģiju un mazināt aizņemšanās, valūtu un ilguma riskus.”;
            
            
               (11)regulas 18. panta 4. punktu svītro;
            
            
               (12)regulas 18. panta 7. punktu aizstāj ar šādu:
            
         
         
            
               “7.
                     EVTI izstrādā regulatīvu tehnisko standartu projektu, kurā precizē apstākļus, kādos ELTIF darbības ilgums tiek uzskatīts par pietiekamu, lai aptvertu katra atsevišķa ELTIF aktīva dzīves cikla ilgumu, kā minēts 3. punktā. 
            
            
               EVTI izstrādā regulatīvu tehnisko standartu projektu, kurā precizē informācijas minimumu, kas jāsniedz kompetentajām iestādēm saskaņā ar 18. panta 2. punkta b) apakšpunktu, un kritērijus 18. panta 2. punkta d) apakšpunktā minētās procentuālās daļas novērtēšanai, ņemot vērā ELTIF paredzamās naudas plūsmas un saistības.”;
            
            
               (13)regulas 19. pantu groza šādi:
            
            
               i)iekļauj šādu 2.a punktu:
            
            
               “2.a
                     ELTIF nolikumā vai dibināšanas dokumentos var paredzēt iespēju pirms ELTIF darbības beigām ELTIF izejošo ieguldītāju ELTIF ieguldījumu apliecību vai daļu pārveduma pieprasījumus pilnībā vai daļēji saskaņot ar potenciālo ieguldītāju pārveduma pieprasījumiem, ja ir izpildīti visi turpmāk minētie nosacījumi:
            
            
               (a)ELTIF pārvaldnieks ir izstrādājis pieprasījumu saskaņošanas politiku, kurā skaidri izklāstīti visi turpmāk minētie aspekti:
            
            
               i)pārveduma process gan izejošiem, gan potenciāliem ieguldītājiem;
            
            
               ii)fonda pārvaldītāja vai fonda administratora loma pārvedumu veikšanā un attiecīgo pieprasījumu saskaņošanā;
            
            
               iii)laikposmi, kuros esošie un potenciālie ieguldītāji var pieprasīt ELTIF daļu vai ieguldījumu apliecību pārvedumu;
            
            
               iv)izpildes cena;
            
            
               v)proporcionalitātes nosacījumi;
            
            
               vi)informācijas atklāšanas laiks un raksturs attiecībā uz pārveduma procesu;
            
            
               vii)nodevas, izmaksas un maksājumi, ja tādi ir, kas saistīti ar pārveduma procesu;
            
            
               (b)politika un procedūras tādu ELTIF izejošo un potenciālo ieguldītāju pieprasījumu saskaņošanai nodrošina, ka attieksme pret ieguldītājiem ir taisnīga un ka saskaņošana notiek proporcionāli gadījumos, kad pastāv neatbilstība starp esošajiem un potenciālajiem ieguldītājiem; 
            
            
               (c)pieprasījumu saskaņošana ļauj ELTIF pārvaldniekam uzraudzīt ELTIF likviditātes risku un ir saderīga ar ELTIF ilgtermiņa ieguldījumu stratēģiju.”; 
            
            
               ii)pantam pievieno šādu 5. punktu:
            
            
               “5. EVTI izstrādā regulatīvu tehnisko standartu projektu, kurā precizē apstākļus, kādos piemēro 19. panta 2.a punktu, tajā skaitā informāciju, kas ELTIF ir jāatklāj ieguldītājiem.
            
            
               EVTI iesniedz minēto regulatīvo tehnisko standartu projektu Komisijai līdz [...].
            
            
               Komisijai tiek deleģētas pilnvaras pieņemt pirmajā daļā minētos regulatīvos tehniskos standartus saskaņā ar Regulas (ES) Nr. 1095/2010 10. līdz 14. pantu.”;
            
            
               (14)regulas 21. panta 1. punktu aizstāj ar šādu:
            
         
         
            
               “1.
                     ELTIF informē savu kompetento iestādi par savu aktīvu secīgu realizāciju, lai nodrošinātu ieguldītāju ieguldījumu apliecību vai daļu atpakaļpirkšanu pēc ELTIF darbības beigām ne vēlāk kā vienu gadu pirms ELTIF darbības beigu datuma. Pēc ELTIF kompetentās iestādes pieprasījuma ELTIF iesniedz kompetentajai iestādei detalizētu grafiku minēto aktīvu secīgai realizācijai.”;
            
            
               (15)regulas 23. pantu groza šādi:
            
            
               (a)iekļauj šādu 3.a punktu:
            
            
               “3.a
                     Pakārtotā ELTIF prospektā iekļauj šādu informāciju:
            
            
               a)
                     apliecinājumu, ka pakārtotais ELTIF ir pakārtots konkrētam galvenajam ELTIF un šādā statusā 85 % vai vairāk no saviem aktīviem pastāvīgi iegulda šā galvenā ELTIF ieguldījumu apliecībās;
            
            
               b)
                     ieguldījumu mērķi un politiku, tajā skaitā riska profilu un to, vai pakārtotā un galvenā ELTIF darbības rezultāti ir identiski, vai kādā mērā un kādu iemeslu dēļ tie atšķiras;
            
            
               c)
                     īsu aprakstu par galveno ELTIF, tā organizāciju, tā ieguldījumu mērķi un politiku, tajā skaitā riska profilu, un norādi par to, kā var iegūt galvenā ELTIF prospektu;
            
            
               d) 
                     kopsavilkumu par 29. panta 6. punktā minēto vienošanos, kas noslēgta starp pakārtoto ELTIF un galveno ELTIF, vai par iekšējiem noteikumiem par darījumdarbības veikšanu;
            
            
               e)
                     to, kā ieguldījumu apliecību turētāji var iegūt papildu informāciju par galveno ELTIF un 29. panta 6. punktā minēto vienošanos, kas noslēgta starp pakārtoto ELTIF un galveno ELTIF;
            
            
               f)
                     aprakstu par visu veidu atlīdzību vai izmaksu kompensāciju, ko pakārtotais ELTIF maksā saistībā ar saviem ieguldījumiem galvenā ELTIF ieguldījumu apliecībās, kā arī par pakārtotā ELTIF un galvenā ELTIF kopējiem maksājumiem;
            
            
               g)
                     aprakstu par to nodokļu ietekmi uz pakārtoto ELTIF, ko rada ieguldījums galvenajā ELTIF.”;
            
            
               (b)panta 5. punktam pievieno šādu daļu:
            
            
               “Ja ELTIF tiek tirgots privātiem ieguldītājiem, ELTIF pārvaldnieks pakārtotā ELTIF gada pārskatā iekļauj pārskatu par pakārtotā ELTIF un galvenā ELTIF kopējiem maksājumiem. Pakārtotā ELTIF gada pārskatā norāda, kā var iegūt galvenā ELTIF gada pārskatu vai pārskatus.”;
            
            
               (16)regulas 25. panta 2. punktu aizstāj ar šādu:
            
            
               “2.
                     Prospektā norāda ELTIF izmaksu kopējo attiecību.”; 
            
            
               (17)regulas 26. pantu svītro;
            
            
               (18)regulas 28. pantu svītro; 
            
            
               (19)regulas 29. pantam pievieno šādu 6. un 7. punktu:
            
            
               “6.
                     Galvenās-pakārtotās struktūras gadījumā galvenais ELTIF iesniedz pakārtotajam ELTIF visus dokumentus un informāciju, kas tam vajadzīgi, lai izpildītu šajā regulā noteiktās prasības. Šajā nolūkā pakārtotais ELTIF noslēdz vienošanos ar galveno ELTIF. 
            
            
               Šī vienošanās pēc pieprasījuma un bez maksas ir pieejama visiem ieguldījumu apliecību turētājiem. Ja galveno un pakārtoto ELTIF pārvalda viena un tā pati pārvaldības sabiedrība, vienošanos var aizstāt ar iekšējiem noteikumiem par darījumdarbības veikšanu, nodrošinot atbilstību šajā punktā izklāstītajām prasībām.
            
         
         
            
               7.
                     Ja galvenajam un pakārtotajam ELTIF ir dažādi depozitāriji, šie depozitāriji noslēdz vienošanos par informācijas apmaiņu, lai nodrošinātu abu depozitāriju pienākumu izpildi. Pakārtotais ELTIF neiegulda galvenā ELTIF ieguldījumu apliecībās, kamēr šāda vienošanās nav stājusies spēkā. 
            
            
               Ja galvenā ELTIF vai pakārtotā ELTIF depozitārijs pilda šajā punktā noteiktās prasības, uzskata, ka tas nepārkāpj nevienu noteikumu, kas ierobežo informācijas atklāšanu vai attiecas uz datu aizsardzību, ja šādi noteikumi ir paredzēti līgumā vai normatīvā un administratīvā aktā. Ja ir ievērotas šīs prasības, ne depozitārijs, ne jebkura cita persona, kas rīkojas tā vārdā, nav saucama ne pie kāda veida atbildības. 
            
            
               Pakārtotais ELTIF vai attiecīgā gadījumā pakārtotā ELTIF pārvaldības sabiedrība ir atbildīga par to, lai pakārtotā ELTIF depozitārijam tiktu paziņota visa informācija par galveno ELTIF, kas nepieciešama pakārtotā ELTIF depozitārija pienākumu izpildei. Galvenā ELTIF depozitārijs nekavējoties informē galvenā ELTIF izcelsmes dalībvalsts kompetentās iestādes, pakārtoto ELTIF un – attiecīgā gadījumā – pakārtotā ELTIF pārvaldības sabiedrību un depozitāriju par visiem pārkāpumiem, ko tas atklāj saistībā ar galveno ELTIF un ko tas uzskata par nelabvēlīgiem pakārtotajam ELTIF.”;
            
            
               (20)regulas 30. pantu aizstāj ar šādu:
            
            
               “30. pants
            
            
               Īpašas prasības attiecībā uz ELTIF izplatīšanu un tirdzniecību privātiem ieguldītājiem
            
            
               1.ELTIF ieguldījumu apliecības vai daļas var tirgot privātajam ieguldītājam tikai tad, ja attiecībā uz minēto ieguldītāju ir veikts piemērotības novērtējums saskaņā ar Direktīvas 2014/65/ES 25. panta 1., 2. un 5. punktu, 6. punkta otro un trešo daļu un 7. punktu. 
            
            
               2.Ja privātiem ieguldītājiem piedāvātā vai izvietotā ELTIF darbības ilgums pārsniedz 10 gadus, ELTIF pārvaldnieks vai izplatītājs skaidri un rakstiski brīdina, ka minētais produkts varētu nebūt piemērots privātiem ieguldītājiem, kuri nevar uzturēt šādas ilgas un nelikvīdas saistības.
            
            
               3. Šā panta 1. un 2. punktu nepiemēro, ja privātais ieguldītājs ir pārvaldnieka vai ar pārvaldnieku saistīta uzņēmuma vadošais darbinieks, portfeļa pārvaldnieks, direktors, amatpersona, aģents vai darbinieks un viņam ir pietiekamas zināšanas par attiecīgo ELTIF.
            
            
               4.Galvenās-pakārtotās struktūras gadījumā pakārtotā ELTIF prospektā ietver visu turpmāk minēto informāciju: 
            
            
               (a)apliecinājumu, ka pakārtotais ELTIF ir pakārtots galvenajam ELTIF; 
            
            
               (b)ieguldījumu mērķi un politiku, tajā skaitā riska profilu un to, vai pakārtotā un galvenā ELTIF darbības rezultāti ir identiski vai kādā mērā un kādu iemeslu dēļ tie atšķiras; 
            
            
               (c)īsu aprakstu par galveno ELTIF, tā organizāciju, tā ieguldījumu mērķi un politiku, tajā skaitā riska profilu, un informāciju par to, kā var iegūt galvenā ELTIF prospektu; 
            
            
               (d)aprakstu par visu veidu atlīdzību vai izmaksu kompensāciju, ko pakārtotais ELTIF maksā saistībā ar saviem ieguldījumiem galvenā ELTIF ieguldījumu apliecībās, kā arī par pakārtotā ELTIF un galvenā ELTIF kopējiem maksājumiem; 
            
            
               (e)aprakstu par to nodokļu ietekmi uz pakārtoto ELTIF, ko rada ieguldījums galvenajā ELTIF.
            
            
               5. Pakārtotais ELTIF visos tirdzniecības paziņojumos norāda, ka tas 85 % vai vairāk no saviem aktīviem pastāvīgi iegulda galvenā ELTIF ieguldījumu apliecībās.
            
            
               6.Tāda ELTIF nolikums vai dibināšanas dokumenti, kuru tirgo privātiem ieguldītājiem attiecīgajā ieguldījumu apliecību vai daļu kategorijā, paredz, ka pret visiem ieguldītājiem ir vienlīdzīga attieksme un atsevišķiem ieguldītājiem vai ieguldītāju grupām attiecīgajā kategorijā vai kategorijās nenodrošina privileģētu attieksmi vai īpašas ekonomiskās priekšrocības.
            
            
               7.Privātiem ieguldītājiem tirgotu ELTIF juridiskā forma nerada privātiem ieguldītājiem nekādu turpmāku atbildību un neprasa no šāda ieguldītāja nekādas papildu saistības papildus sākotnējām kapitāla saistībām. 
            
            
               8. Privātie ieguldītāji parakstīšanās periodā un vismaz divas nedēļas pēc ELTIF ieguldījumu apliecību vai daļu saistību vai parakstīšanās vienošanās spēkā stāšanās datuma var atcelt savu parakstīšanos un saņemt naudu atpakaļ bez sankcijām. 
            
            
               9.Privātiem ieguldītājiem tirgotu ELTIF pārvaldnieks izstrādā atbilstīgas procedūras un noteikumus privāto ieguldītāju sūdzību izskatīšanai, kas nodrošina iespēju privātiem ieguldītājiem iesniegt sūdzības savas dalībvalsts oficiālajā valodā vai vienā no tās oficiālajām valodām.”;
            
         
         
            
               (21)regulas 37. panta 1. punktu aizstāj ar šādu: 
            
            
               “1.
                     Ne vēlāk kā [spēkā stāšanās datums + 5 gadi] Komisija sāk pārskatīt šīs regulas piemērošanu. Šajā pārskatīšanā jo īpaši izvērtē:
            
            
               (a)regulas 18. panta piemērošanu un minētās piemērošanas ietekmi uz ELTIF atpakaļpirkšanas politiku un darbības laiku;
            
            
               (b)noteikumu piemērošanu attiecībā uz atļauju piešķiršanu ELTIF, kas noteikta 3. līdz 6. pantā;
            
            
               (c)to, vai būtu jāatjaunina noteikumi par ELTIF centralizēto publisko reģistru, kas noteikts 3. pantā;
            
            
               (d)regulas 13. panta 1. punktā noteiktās atbilstīgo ieguldījumu aktīvu minimālās robežvērtības piemērošanas ietekmi uz aktīvu diversifikāciju;
            
            
               (e)to, cik lielā mērā ELTIF tiek tirgoti Savienībā, tajā skaitā, vai AIFP, kas minēti Direktīvas 2011/61/ES 3. panta 2. punktā, varētu būt ieinteresēti ELTIF tirdzniecībā;
            
            
               (f)to, vai būtu jāatjaunina atbilstīgo aktīvu un ieguldījumu saraksts, diversifikācijas noteikumi, noteikumi par portfeļa sastāvu, koncentrācijas noteikumi un limiti attiecībā uz naudas aizņemšanos;
            
            
               (g)to, vai būtu jāatjaunina noteikumi par interešu konfliktiem, kas noteikti 12. pantā;
            
            
               (h)to, vai IV nodaļā noteiktās pārredzamības prasības ir atbilstīgas;
            
            
               (i)to, vai V nodaļā paredzētie noteikumi par ELTIF ieguldījumu apliecību vai daļu tirdzniecību ir atbilstīgi un nodrošina ieguldītāju, tajā skaitā privāto ieguldītāju, efektīvu aizsardzību.”.
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no [spēkā stāšanās + 6 mēneši].
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                  Eiropas Parlamenta vārdā –
                        Padomes vārdā –
               
               
                  priekšsēdētāja
                        priekšsēdētājs
               
            
            
               
            
         
         
            
                  
                     (1)
                  
                        Eiropas Komisija. Rīcības plāns kapitāla tirgu savienības izveidei. Avots: https://ec.europa.eu/info/publications/2015-action-plan-building-capital-markets-union_en (Pieejams: 2021. gada 8. februāris). Šajā sakarā jāatzīmē, ka, lai risinātu klimata krīzi un pārvaldītu enerģētikas pārkārtošanu uz mazoglekļa ekonomiku, kā arī citas vides un sociālās problēmas, ir vajadzīgas ilgtermiņa perspektīvas un ar tām saistīti ilgtermiņa ieguldījumi. Lai šie ieguldījumi jaunās tehnoloģijās un infrastruktūrā būtu veiksmīgi, ir vajadzīgs efektīvs tiesiskais regulējums un stabilas un izmaksu ziņā efektīvas finanšu struktūras.
               
               
                  
                     (2)
                  
                        Eiropas Komisija. COM(2017) 292 final. Avots: https://ec.europa.eu/info/sites/default/files/communication-cmu-mid-term-review-june2017_en.pdf (2021. gada 2. maijs).
               
               
                  
                     (3)
                  
                        Eiropas Komisijas paziņojums. Kapitāla tirgu savienība cilvēku un uzņēmumu labā – jauns rīcības plāns. COM(2020) 590 final. 2020. gada 24. septembris. Avots: https://ec.europa.eu/info/law/better-regulation/have-your-say/initiatives/12498-A-Capital-Markets-Union-for-people-and-businesses-new-action-plan (2021. gada 8. februāris). 
               
               
                  
                     (4)
                  
                        Rīcības plānā ir aplūkots, kā iespējamās “izmaiņas tiesiskajā regulējumā un lielāki stimuli izmantot EIIF fondu struktūru varētu veicināt Viseiropas ilgtermiņa investīciju fondu ieviešanu un galu galā virzīt lielāku finansējumu, arī no privātiem investoriem, uz ES reālo ekonomiku”. Turpat, 8. lpp.
               
               
                  
                     (5)
                  
                        Turpat, 8. lpp. (3. darbība).
               
               
                  
                     (6)
                  
                        Eiropas Komisijas paziņojums Pārejas uz ilgtspējīgu ekonomiku finansēšanas stratēģija. COM(2021) 390 final.
               
               
                  
                     (7)
                  
                        Saskaņā ar ES noteikumiem par ilgtspējīgu darbību taksonomiju (Eiropas Parlamenta un Padomes Regula (ES) 2020/852 (2020. gada 18. jūnijs) par regulējuma izveidi ilgtspējīgu ieguldījumu veicināšanai un ar ko groza Regulu (ES) 2019/2088 (OV L 198, 22.6.2020.)) un ES informācijas atklāšanas satvaru nefinanšu un finanšu sabiedrībām (priekšlikums direktīvai, ar ko attiecībā uz korporatīvo ilgtspējas ziņojumu sniegšanu groza Direktīvu 2013/34/ES, Direktīvu 2004/109/EK, Direktīvu 2006/43/EK un Regulu (ES) Nr. 537/2014 (COM(2021) 189 final, 21.4.2021.); Eiropas Parlamenta un Padomes Regulu (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).
               
               
                  
                     (8)
                  
                        Final report of the High Level Forum on the Capital Markets Union - A new vision for Europe’s capital markets. 2020. gada 10. jūnijs. Avots: https://ec.europa.eu/info/files/200610-cmu-high-level-forum-final-report_en (2021. gada 8. februāris).
               
               
                  
                     (9)
                  
                        Turpat, 12. lpp.
               
               
                  
                     (10)
                  
                        OV C , , . lpp.
               
               
                  
                     (11)
                  
                        Eiropas Parlamenta un Padomes Regula (ES) 2015/760 (2015. gada 29. aprīlis) par Eiropas ilgtermiņa ieguldījumu fondiem (OV L 123, 19.5.2015., 98. lpp.).
               
               
                  
                     (12)
                  
                        Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).
               
               
                  
                     (13)
                  
                        Eiropas Parlamenta un Padomes Regula (ES) 2020/852 (2020. gada 18. jūnijs) par regulējuma izveidi ilgtspējīgu ieguldījumu veicināšanai un ar ko groza Regulu (ES) 2019/2088 (OV L 198, 22.6.2020., 13. lpp.).
               
               
                  
                     (14)
                  
                        Eiropas Parlamenta un Padomes Regula (ES) 2017/2402 (2017. gada 12. decembris), ar ko nosaka vispārēju regulējumu vērtspapīrošanai un izveido īpašu satvaru attiecībā uz vienkāršu, pārredzamu un standartizētu vērtspapīrošanu, un groza Direktīvas 2009/65/EK, 2009/138/EK un 2011/61/ES un Regulas (EK) Nr. 1060/2009 un (ES) Nr. 648/2012 (OV L 347, 28.12.2017., 35. lpp.).
               
               
                  
                     (15)
                  
                        Eiropas Parlamenta un Padomes Regula (ES) Nr. 1286/2014 (2014. gada 26. novembris) par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem (OV L 352, 9.12.2014., 1. lpp.).
               
               
                  
                     (16)
                  
                        Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/ES un Direktīvu 2011/61/ES (OV L 173, 12.6.2014., 349. lpp.).
               
               
                  
                     (17)
                  
                        Eiropas Parlamenta un Padomes Regula (ES) 2017/2402 (2017. gada 12. decembris), ar ko nosaka vispārēju regulējumu vērtspapīrošanai un izveido īpašu satvaru attiecībā uz vienkāršu, pārredzamu un standartizētu vērtspapīrošanu, un groza Direktīvas 2009/65/EK, 2009/138/EK un 2011/61/ES un Regulas (EK) Nr. 1060/2009 un (ES) Nr. 648/2012 (OV L 347, 28.12.2017., 35. lpp.).
               
               
                  
                     (18)
                  
                        Eiropas Parlamenta un Padomes Direktīva 2011/61/ES (2011. gada 8. jūnijs) par alternatīvo ieguldījumu fondu pārvaldniekiem un par grozījumiem Direktīvā 2003/41/EK, Direktīvā 2009/65/EK, Regulā (EK) Nr. 1060/2009 un Regulā (ES) Nr. 1095/2010 (OV L 174, 1.7.2011., 1. lpp.).
               
               
                  
                     (19)
                  
                        Eiropas Parlamenta un Padomes Direktīva (ES) 2019/1160 (2019. gada 20. jūnijs), ar ko Direktīvas 2009/65/EK un 2011/61/ES groza attiecībā uz kolektīvo ieguldījumu uzņēmumu pārrobežu izplatīšanu (OV L 188, 12.7.2019., 106. lpp.).
               
               
                  
                     (20)
                  
                        Eiropas Parlamenta un Padomes Regula (ES) Nr. 1286/2014 (2014. gada 26. novembris) par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem (OV L 352, 9.12.2014., 1. lpp.).